М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ТРИМЕСЕЧИЕ НА 2022 ГОДИНА**

**Априлски Нотификационни таблици за дефицита и дълга на България**

Съгласно априлските Нотификационни таблици за дефицита и дълга на България салдото на сектор „Държавно управление“ за 2021 г. е отрицателно в размер на 4,1 % от БВП. Общо петнадесет държавни членки, включително България, отчитат дефицит над референтната стойност от 3 на сто от БВП през 2021 г., като следва да се отбележи, че Европейската комисия одобри прилагането на Обща предпазна клауза на Пакта за стабилност и растеж да продължи и през 2021 г. Това позволи на държавите членки да предприемат мерки за справяне с разпространението на COVID-19, като се отклонят временно от фискалните правила, които обикновено се прилагат в рамките на европейската фискална рамка.

На база на публикуваните в края на април данни на Евростат за дефицита и дълга на държавите членки през 2021 г. се отчита подобрение по отношение на осреднените стойности за дефицита и дълга на държавите от ЕС. Осреднената стойност на дефицита за държавите членки на ЕС за 2021 г. се равнява на 4,7 % от БВП при отчетен дефицит в размер на 6,8 % от БВП за 2020 г., но все още значително надвишава нивото на показателя за 2019 г. - 0,6 % от БВП, преди избухването на пандемията от COVID-19. За страните от еврозоната осреднената стойност на дефицита на сектор „Държавно управление“ за 2021 г. възлиза на 5,1 % от БВП за 2021 г. при 7,1 % от БВП за 2020 г.

По отношение на дълга, България е трета след Естония и Люксембург, с най-нисък дълг на сектор „Държавно управление“ в ЕС за 2021 г. – 25,1 % от БВП. Четиринадесет държави членки надвишават референтната стойност от 60 % от БВП в Пакта за стабилност и растеж, като средно за ЕС дългът се свива с 1,9 пр. п. на годишна база до 88,1 % от БВП за 2021 година.

**Развитие на икономическата среда**

През първите два месеца на 2022 г. индикаторът за бизнес климата в страната се повиши спрямо края на 2021 г. Подобрението се дължеше основно на промишлеността и търговията на дребно. През януари и февруари промишленото производство също отбеляза нарастване, водено от производство и разпределение на електрическа и топлоенергия и газ, производство на машини и оборудване. С оглед на новата ситуация с войната в Украйна, през март показателите за бизнес климата отчетоха понижение на фона на влошените очаквания за бизнес състоянието на предприятията от промишлеността, услугите и търговията на дребно. Показателят за потребителското доверие се влоши през февруари и март.

През първите три месеца на 2022 г. се наблюдаваше традиционната за този сезон динамика на регистрираните безработни. След като през януари техният брой се повиши спрямо края на 2021 г., през февруари и март броят им намаля и в края на март достигна 155 863 души. Коефициентът на безработица[[1]](#footnote-2) намаля до 4,7 % през март при 4,8 % в края на 2021 г., за което допринесоха и краткосрочните програми за запазване на съществуващата заетост, чието действие бе продължено и през първите месеци на 2022 г. Работодателите отново изтъкват недостига на квалифицирана работна ръка като основна пречка пред развитието на техния бизнес, което е индикатор, че търсенето на труд ще се запази на високо равнище.

От началото на 2021 г. годишният темп на инфлация в страната следва тенденция на ускорение, която продължи и през първото тримесечие на 2022 г. Според ХИПЦ годишната инфлация през март 2022 г. достигна 10,5 % с принос от всички основни компоненти на индекса. Основният фактор с проинфлационно влияние бе ускореното поскъпване на суровините на световните пазари и най-вече на енергията и храните. Повишението на вътрешните цени на енергийните и хранителните стоки достигна съответно 27,8 % и 16,5 % на годишна база през март, като заедно формираха над 70 % от повишението на общия индекс. С оглед разгръщането не само на директните, но и на косвените ефекти от по-високите цени на енергоносителите, базисната инфлация[[2]](#footnote-3) също се ускори до 7,3 % на годишна база.

Балансът на текущата сметка за първите два месеца на годината бе отрицателен в размер на 0,3 % от прогнозния БВП, при излишък от 0,4 % за същия период на предходната година. Влошаването на салдото отразяваше основно търговията със стоки. Износът на стоки се повиши с 31,3 % през януари-февруари спрямо година по-рано, при 45,5 % по-висок внос. Двуцифрени растежи бяха отчетени при търговията както в рамките на ЕС, така и с трети страни, подкрепени от същественото нарастване на цените. Стоковата разбивка показва, че извън ЕС водеща е групата на минералните горива, докато търговията с държави в Общността е по-балансирана с принос от полуготови продукти, енергийни стоки, химически продукти и машини. При услугите бе отчетено продължаващо възстановяване на приходите от пътувания на чужденци в страната.

Търсенето на заемни ресурси в икономиката остана високо. През първото тримесечие кредитът за частния сектор продължи тенденцията си на ускорение от 2021 г. и годишното му нарастване беше 10,7 % в края на март спрямо 8,7 % в края на 2021 г. Възходящото развитие се дължеше, както на кредитите за нефинансови предприятия, така и на тези за домакинствата, при които ускорението бе по-осезаемо, особено в сегмента на жилищното кредитиране. Годишният растеж на кредита за нефинансовите предприятия в края на март беше 7,9 % при 4,6 % в края на миналата година, за който допринесе и по-голямото ускорение при овърдрафта, докато лошите и преструктурирани кредити на нефинансовите предприятия продължиха да намаляват. При кредитите на домакинствата годишният растеж достигна 14,1 % в края на тримесечието, спрямо 13,4 % в края на 2021 г. Кредитите за покупка на жилища се повишиха с 18,3 % на годишна база при 16,5 % в края на 2021 г.

По-високото търсене на кредити за покупка на жилище беше мотивирано от ниските номинални лихвени проценти, от една страна и отрицателната реална възвръщаемост по депозитите, от друга, в среда на ускоряваща се инфлация и нарастващи цени на жилищата. Привлечените депозити на нефинансовите предприятия и домакинствата продължиха да нарастват с относително високи темпове при продължаваща несигурност, като при домакинствата през първото тримесечие се наблюдаваше плавно забавяне.

**Основни акценти във връзка с текущото наблюдение на изпълнението на консолидираната фискална програма за първото тримесечие на 2022 г.**

Отчитайки състоянието на икономиката и развитието на пандемията, сценарият в разчетите към ЗДБРБ за 2022 г. предвижда дефицит по КФП 4,1 % от БВП през 2022 г., след което в разчетите към Актуализираната средносрочна бюджетна прогноза 2022-2024 г. е предвидено дефицитът да се свие до 3,3 % от БВП през 2023 г. и 3,0 % от БВП за 2024 г.

Одобреният от Народното събрание през месец март ЗДБРБ за 2022 г., предвижда постепенно нормализиране на ситуацията с пандемията в България до средата на 2022 г., след което необходимостта от прилагане на повечето ограничителни мерки и мерки за подкрепа на бизнеса и уязвимите групи от населението поетапно да отпадне. В тази връзка е важно да се отбележи, че извънредната епидемична обстановка в страната вече е прекратена, считано от 01 април 2022 г., с което отпаднаха и основните ограничения за бизнеса, наложени поради пандемията. Това развитие до голяма степен съответства на заложения сценарий в разчетите към ЗДБРБ за 2022 г. при допускане за запазване на ниските нива на разпространение на вируса през третото и четвъртото тримесечие на годината.

Успешното управление на пандемията през 2022 г. ще позволи фокусът на водените политики да бъде насочен към ускоряване на икономическия растеж с акцент върху публичните инвестиции, иновациите, растежа и цялостния икономически напредък. В израз на този приоритет в държавния бюджет за 2022 г. е предвидено значително увеличение на капиталовите и инвестиционните разходи, което в краткосрочен план ще доведе до нарастване на планирания дефицит, но очакваните ефекти по линия на мултипликатора на инвестиционните разходи в средносрочен план значително ще надвиши временното влошаване на бюджетното салдо. Акцент на тази политика е създаването на условия за постигане на устойчиво интегрирано развитие на районите и общините в страната, подпомагане на икономическото и социалното развитие на трансграничните региони и намаляване на регионалните различия посредством подобряване на инфраструктурата в граничните райони, насърчаване на сътрудничеството между регионите, както и насърчаване на съвместното трансгранично сътрудничество и балансирано териториално развитие чрез укрепване на мрежата от градове-центрове, подобряване свързаността в районите и качеството на средата в населените места. Важна роля за постигане на тези цели има политиката в областта на транспорта, която е насочена към подобряване на свързаността чрез развитие на базисната транспортна инфраструктура, повишаване на качеството на предлаганите транспортни услуги и устойчивото развитие на транспорта.

От друга страна, към ефектите от пандемията върху икономиката след втората половина на 2021 г. се добавиха и ефектите от значителното увеличение на цените на електроенергията, запазващи се устойчиво и до момента. Поради това се наложи, програмите за компенсиране на небитовите потребители на електрическа енергия и природен газ, прилагани през последното тримесечие на 2021 г., да бъдат доразвити и да продължат да се прилагат до края на месец април 2022 г. Удължаването на програмите е в рамките на разходните тавани по годишния закон за бюджета и като допълнителни разходи по бюджета на Фонда за гарантиране на сигурността на електроенергийната система, включително и за сметка на допълнителни приходи.

С избухването на конфликта в Украйна в края на месец февруари 2022 г. към посоченото поскъпване на цената на електроенергията се добавиха и шоковете при пазарите на енергоносителите, основните суровини, металите и други. Скокът на цените и нарушените вериги за доставка са сериозен проблем както за производителите, така и за потребителите и представлява сериозна заплаха за продължаващото икономическо възстановяване след пандемията от COVID-19. Към тези развития следва да се добави и хуманитарния аспект на кризата, свързан с потока от бежанци. Отчитайки рисковете, произтичащи от избухването на войната в Украйна, и преките и косвените ефекти за бюджета от каналите, чрез които кризата оказва влияние върху икономиката и фиска, се търсят решения за минимизиране на негативните последствия за икономиката.

***Бюджетно салдо по КФП за първото тримесечие на 2022 г.***

На база на данните от месечните отчети за касовото изпълнение на разпоредителите с бюджет за първото тримесечие на 2022 г. бюджетното салдо по КФП е близко до балансирано (излишък в размер на 0,2 от прогнозния БВП). Съпоставено със същия период на предходната година, се отчита подобрение на бюджетната позиция с 0,7 пр. п., което се дължи основно на продължаващото положително развитие при основните данъци и при приходите от осигурителни вноски, докато разходите са номинално близки до отчетените за същия период на 2021 г. На база на отчетните данни номиналният ръст на приходите спрямо същия период на предходната година е 9,1 на сто (което съответства на заложения годишен ръст в ЗДБРБ за 2022 г.), докато разходите по КФП, вкл. вноската в общия бюджет на ЕС, нарастват номинално с 0,9 на сто.

***Приходи***

Общо приходите, помощите и даренията по КФП за първото тримесечие на 2022 г. нарастват номинално с 1 млрд. лв. (9,1 на сто), като основнен двигател за това са данъчните и осигурителните приходи. Изпълнението спрямо заложените параметри с разчетите към ЗДБРБ за 2022 г. е 21,6 на сто, като следва да се има предвид, че с приетите законодателни промени в крайните срокове за подаване на годишната данъчна декларация за 2021 г. по Закона за корпоративното подоходно облагане (ЗКПО), както и за внасяне на корпоративния данък, данъка върху разходите, данъка върху приходите на бюджетните предприятия, както и на данъка върху дейността от опериране на кораби (от 31 март на 30 юни 2021 г.), част от постъпленията се изместват от края на първото тримесечие в края на второто тримесечие. В частта на приходите от преки данъци постъпленията остават близки до нивата от предходната година. Върху постъпленията от преки данъци влияние оказват от една страна, посочените променени срокове по ЗКПО, и от друга, ефектите върху постъпленията от ДДФЛ поради ползваното от правоимащите лица по-високо данъчно облекчение за 2021 г. по чл. 22в и чл. 22г от ЗДДФЛ. Постъпленията от социално и здравно осигурителни вноски нарастват с 0,2 млрд. лв. (7,9 на сто), като ефектите от променения размер на максималния осигурителен доход, минималните осигурителни прагове, минималната работна заплата и други ще започнат да се проявяват след месец април, поради по-късното приемане на ЗДБРБ за 2022 г. За разлика от първото полугодие на 2021 г., когато възстановяването при постъпленията от ДДС бе все още в начална фаза, през първото тримесечие на 2022 г. постъпленията от косвени данъци нарастват с около 0,8 млрд. лв. Нарастването на цените на енергоносителите и голяма част от суровините на международните пазари, промяната в курса на еврото спрямо щатския долар и други са сред основните фактори за ръста при постъпленията от ДДС от внос, докато приходите от ДДС от сделки в страната и ВОП отчитат по-умерен ръст поради ръста на възстановения данък (чрез прихващане от НАП и ефективно), ефектите върху потреблението от относително високата инфлация и др. При акцизите ръстът спрямо първо тримесечие на предходната година е 4,8 на сто, което се дължи на ръст при потреблението на акцизни стоки.

На база на текущите параметри по изпълнението на данъчните и осигурителните приходи за първото тримесечие на годината може да се очаква, че разчетите при основните данъци в годишен план могат да бъдат изпълнени, но предвид ранния етап на изпълнението на бюджета и променените срокове по данъчния календар, както и в зависимост от развитието на ситуацията в Украйна, ***по-надежден анализ на очерталите се тенденции ще може да се направи на база на параметрите към полугодието на настоящата година***.

***Разходи***

Разходите по КФП (вкл. вноската на Република България в бюджета на ЕС) към март 2022 г. нарастват номинално с 0,1 млрд. лв. и представляват 19,1 % от годишните разчети към ЗДБРБ за 2022 г. По-късното приемане на ЗДБРБ за 2022 г. и прилагането на хипотезата на чл. 87 на Закона за публичните финанси, съгласно която в случай че до началото на бюджетната година държавният бюджет не бъде приет от Народното събрание, извършването на разходите и предоставянето на трансфери е в размер не по-голям от размера им за същия период на предходната година, като се отчитат влезли в сила актове на Народното събрание и Министерския съвет, ***оказа задържащ ефект върху разходите*** и наложи изместването на част от планираните разходи за месеците след като ЗДБРБ за 2022 г. бъде окончателно приет от Народното събрание. Това също така не позволи през периода да бъдат извършени разходи по чл. 1, ал. 5 на ЗДБРБ за 2022 г. Поради тези причини изпълнението на разходите за първото тримесечие е относително ниско (19,1 на сто), като съпоставено с предходната година се отчита ръст от 0,9 на сто.

При отделните елементи на разходите, съпоставено със същия период на предходната година, най-значителен номинален ръст се отчита при социалните разходи (0,3 млрд. лв. или 5,7 на сто), главно в частта на разходите за пенсии (0,2 млрд. лв. или 7,1 на сто.). Основните мерки в пенсионната сфера, действащи през първото тримесечие на 2022 г., влязоха в сила от 25 декември 2021 г., и включват увеличение на размера на минималната пенсия за осигурителен стаж и възраст от 300 лева на 370 лева, преизчисляване на всички пенсии чрез промяна в пенсионната формула и нарастването на тежестта на всяка година осигурителен стаж от 1.2 на сто на 1.35 на сто, както и увеличение на максималния размер на пенсията от 1440 на 1500 лева. Друг фактор, влияещ върху нарастването на разходите за пенсии, е базов ефект от увеличението на пенсиите от 01 юли 2021 г. Здравноосигурителните разходи и разходите за субсидии също отчитат номинален ръст спрямо първото тримесечие на 2021 г. съответно от 2,6 и 2,4 на сто, докато разходите за издръжка и капиталовите разходи са по-ниски. Разходите за персонал остават близки до отчетените за първото тримесечие на 2021 година.

За разлика от предходните вълни на пандемията, новата вълна на варианта Омикрон премина без да се въвеждат силно-рестриктивните мерки за затваряне на бизнеси, като фокусът бе насочен не на национално а на регионално равнище към по-меки мерки, целящи недопускане на претоварване на здравната система. Друг важен приоритет бе промотирането и ускоряването на ваксинационната кампания, включително и за най-уязвимата група на възрастните хора. Прилагайки тази стратегия, въпреки многократно по-високия брой заразени в пика на пандемията, не се допусна запълване на ограничения брой легла в болничните заведения. По-меките мерки в България, в сравнение с повечето страни в ЕС, също така не засегнаха значително икономическата активност в страната, като един от най-засегнатите сектори от пандемията - туризмът отчете подобрение спрямо първото тримесечие на 2021 г. В допълнение, продължи прилагането на мерките за подкрепа на персонала на първа линия в борбата със заразата, както и подкрепа за бизнеса и уязвимите групи от населението, като плащанията по мерките за периода януари-март 2022 г. са в размер на около 1,1 млрд. лв., в т.ч. 0,6 млрд. лв., изплатени от заделените в края на 2021 г. по сметките за чужди средства за еднократно изплащане на допълнителни суми към пенсиите на пенсионерите, субсидии по мярката 60/40 и „Запази ме“ и други. Извънредната епидемична обстановка в страната бе прекратена, считано от 01 април 2022 г., с което отпаднаха и основните ограничения за бизнеса, наложени поради пандемията.

Освен борбата с пандемията във фокуса на водената политика бе и кризата, породена от високите цени на електроенергията. С цел смекчаване на икономическите последици от внезапно настъпилата нестабилност на цените на електрическата енергия и природния газ, в края на 2021 г. бяха разработени Програма за компенсиране на небитовите крайни клиенти на електрическа енергия, Програма за компенсиране на операторите на електропреносната и на електроразпределителните мрежи за закупуване на количества електрическа енергия, потребена за технологични разходи, Програма за компенсиране на битови клиенти на природен газ и топлофикационни дружества, използващи като основно гориво природен газ с подпомагане с фиксирана сума на един MWh, Програма за компенсиране на непредвидените разходи на дружествата от отрасъл ВиК за потребена електрическа енергия и Програма за подпомагане на студенти и докторанти, настанени в студентски общежития, стопанисвани от държавните висши училища и „Студентски столове и общежития“ ЕАД. С няколко решения на правителството тези програми бяха доразвити и на по-голямата част от тях действието им бе удължено до месец април 2022 г., а на Програмата за компенсиране на операторите на електропреносната и на електроразпределителните мрежи за закупуване на количества електрическа енергия, потребена за технологични разходи – до месец юни 2022 г. Програмата с най-голям обхват предвижда механизъм за подпомагане на небитови крайни клиенти чрез търговците на електрическа енергия, доставчиците от последна инстанция, производителите на електрическа енергия, продаващи директно на крайни небитови потребители, и оператора на организиран борсов пазар на електрическа енергия. Възползващите се от програмата небитови крайни клиенти са около 633 000, като те са подпомагани с фиксирана сума на един MWh чрез извършване на компенсация на базата на количествата активна електрическа енергия, върху която се начислява цена „задължение към обществото“. С компенсацията се намалява дължимата за плащане сума от небитовите крайни клиенти. Чрез програмите са подпомогнати всички небитови крайни клиенти, ВиК дружествата, операторите на електропреносната и на електроразпределителната мрежи и студентите и докторантите за справяне с последиците от съществените и неблагоприятните колебания на цените на електрическата енергия, както и потребителите на природен газ за многократното нарастване на цените на този вид гориво. В изпълнение на програмите разплатените средства през първото тримесечие на 2022 г. са в размер на 0,7 млрд. лв., включително 0,5 млрд. лв. разход от сметка на средствата заделени в сметки за чужди средства на Министерство на енергетиката в края на 2021 г. в изпълнение на Решение на Народното събрание за одобряване на допълнителни разходи и трансфери по държавния бюджет за 2021 г. за сметка на преизпълнението на данъчните приходи, одобрени за плащания през първото тримесечие на 2022 година.

Избухването на войната в Украйна доведе до нова криза, която не бе възможно да се прогнозира на етапа на планирането на бюджета за 2022 г. През първото тримесечие прякото и косвеното влияние върху приходната и разходната страна на бюджета все още не е ярко изразено. Ефектите в приходите и евентуалният натиск върху разходите се очаква да се проявят по-силно през второто и третото тримесечие на годината, като за първото тримесечие няма одобрени допълнителни средства с акт на правителството по реда на чл. 110 на ЗДБРБ за 2022 г. за финансиране на дейности по оказване на незабавна хуманитарна помощ на живеещите в Украйна български граждани, включително и при необходимост от евакуация, както и за оказване на официална хуманитарна помощ на Украйна и разходи за справяне с последствията от военните действия. Разходите, свързани с военната криза в Украйна за периода от 24 февруари до 31 март са извършени и отчетени от първостепенните разпоредители с бюджет в рамките на одобрените им бюджети със ЗДБРБ за 2022 г.

В началото на месец март с Решение № 145 на Министерския съвет бе одобрена Програма за ползване на хуманитарна помощ за лица, търсещи временна закрила в Република България вследствие на военните действия в Република Украйна, която по-късно бе изменена и допълнена с Решение № 181 от 30 март 2022 г. и Решение № 239 от 15 април 2022 г. на Министерския съвет. Програмата се администрира от Министерството на туризма, като разходите по програмата се предвижда да се финансират от инструменти на Европейския съюз и/или от държавния бюджет по реда на ЗПФ и ЗДБРБ за 2022 г. Помощта се изплаща от Министерството на туризма на категоризирани или регистрирани места за настаняване, вписани в Националния туристически регистър, и на обектите, вписани в създадения за целите на изпълнението на програмата Регистър на местата за подслон, на три отчетни периода. Хуманитарната помощ е в общ размер на 43,60 лв. с вкл. ДДС на едно лице за нощувка и храноден (закуска, обяд и вечеря), в т. ч. туристически данък и транспортиране, когато е извършено. Средствата по Програмата се предоставят на три отчетни периода, след като бъде извършена проверка от комисия за съответствие с критериите за изплащане на хуманитарните средства съгласно изискванията на Програмата. Към настоящия момент Програмата обхваща периода от 24 февруари 2022 г. до 31 май 2022 г. Първите плащания към местата за настаняване, кандидатствали по програмата, бяха извършени от Министерството на туризма през месец април и се очаква да продължат и през следващите месеци. С приети от Народното събрание промени в Закона за здравното осигуряване на чуждите граждани с временна закрила бе осигурен достъп до здравни грижи, като размерът на здравните осигуровки на база доход и периодът на осигуряване ще бъдат приети с акт на Министерския съвет. Освен това, с Решение № 129 на Министерския съвет от 9 март 2022 г., в сила от 24 февруари 2022 г., пътните превозни средства от Република Украйна, независимо от тяхната категория и технически характеристики, са освободени от заплащане на пътни такси по Закона за пътищата, с цел осъществяване на хуманитарна помощ или съставляващи конвои, предназначени за оказване на хуманитарна или медицинска помощ. Поради спецификите на Програмата и предвидените контролни механизми, през първото тримесечие на годината няма отчетени разходи за изпълнение на заложените мерки, като се очаква разходите да бъдат реализирани през второто и третото тримесечие на 2022 г.

**Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията**

***Мерки в частта на приходите***

Приетите през предходните години мерки, свързани с прилагане на намалена ставка за ДДС на определени стоки и услуги от 20% на 9%, прилагане на освобождаване от облагане с мита и ДДС върху вноса на стоки от медицински характер и увеличаване на размера на данъчните облекчения за деца (чл. 22в и чл. 22г от ЗДДФЛ) за придобитите доходи ще продължат да се прилагат до 31.12.2022 година. Също така ще продължат да се прилагат и мерките, свързани с промените в ЗДДС (обн. ДВ, бр. 107 от 18.12.2020 г.) за облагане с нулева ставка на доставките на ваксини срещу COVID-19 и услугите, пряко свързани с тези ваксини, както и на медицински изделия за инвитро диагностика на COVID-19 и услугите, пряко свързани с тези изделия, с място на изпълнение на територията на страната. Това данъчно третиране се прилага и по отношение на вътреобщностните придобивания с място на изпълнение на територията на страната на тези стоки.

По прогнозни данни на приходните агенции ефектът от действието на мерките за цялата 2022  г. се оценява на **около 495,3 млн. лв**. по-малко данъчни приходи.

***Мерки в частта на разходите***

Във връзка с прилагането на мерките за борба с COVID-19 и преодоляване на социално-икономическите последствия от пандемията общо изразходените средства по линия на националния бюджет към 31.03.2022 г. са в размер на **1 137,4 млн. лв.** От тях **642,1 млн. лв.** са изплатени от заделените в края на 2021 г. в изпълнение на постановления на Министерския съвет суми по сметки за чужди средства във връзка с изплащането на допълнителни суми към пенсиите в размер на 60 лв. на всички пенсионери за шест месеца на 2022 г. и на 75 лв. за всеки пенсионер, който е със завършен ваксинационен курс за COVID 19 до 31.12.2021 г./който завърши ваксинационен курс за COVID 19 в периода 1.01-30.06.2022 г., както и за подпомагане на бизнеса, вкл. в областта на туризма и за програми за заетост. В отчетите за касовото изпълнение на бюджетите на първостепенните разпоредители с бюджет и общините към 31.03.2022 г. са отчетени **495,4 млн. лв.** разходи за мерките за борба с COVID-19 и преодоляване на социално-икономическите последствия от пандемията.

В таблицата по-долу по данни от първостепенните разпоредители с бюджет и общините са представени в детайли изразходените средства, отразени в отчетите им за касовото изпълнение към 31.03.2022 г. във връзка с прилаганите мерки, свързани с пандемията от COVID-19.

В частта на **мерките за подкрепа на домакинствата** са изразходвани **100,6 млн. лв.** по КФП**.**

Най-голям дял имат предоставените средства за еднократна сума за компенсиране на дохода от пенсии до нивото от декември 2021 г. за периода до юни 2022 г., които към 31.03.2022 г. възлизат на 50,4 млн. лв. Сумата е изплатена по бюджета на НОИ.

Отчетените средства от Министерството на здравеопазването за осигуряване на ваксини, лекарствени продукти и бързи антигенни тестове в борбата с пандемията от COVID-19 са в размер на 27,2 млн. лв. От тях за закупуване на лекарствени продукти, ваксини и др. (Veklury (Ремдесивир); моноклонални антитела Regkirona 60mg/ml и др.) за борба с COVID-19 са изразходвани средства в размер на 27 млн. лв.

Изплатени месечни целеви помощи при обявено извънредно положение или обявена извънредна епидемична обстановка за семейства с деца до 14-годишна възраст в размер на 13,2 млн. лв. от Агенцията за социално подпомагане. Помощта е регламентирана с ПМС № 218 от 2020 г. и ПМС № 322 от 2020 г. за допълнение на Правилника за прилагане на Закона за социално подпомагане. Този вид целева помощ се предоставя на семейства с деца до 14-годишна възраст, когато двамата или единият от работещите родители, или родител, отглеждащ сам дете.

Към 31.03.2022 г. за **мерки в подкрепа на бизнеса** са предоставени **17,9 млн. лв.** от държавния бюджет, с които е осигурена финансова подкрепа в областта на културата и изкуствата в условията на обявена извънредна епидемична обстановка.

**За** **мерки за органите на държавното управление, натоварени с дейности по овладяване на пандемията и последствията от COVID-19** по КФП са предоставени общо **376,8** **млн. лева.**

С най-голям дял са разходите за подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 - 299,4 млн. лв.

За изплащане на допълнителни трудови възнаграждения на изпълнителите на болнична медицинска помощ са предоставени 55,1 млн. лв.

От общините са изразходвани средства за противоепидемични мерки в размер на 14,5 млн. лв.

***Информация за средствата, изразходени за мерките за борба с COVID-19 и преодоляване на социално-икономическите последствия от пандемията към 31.03. 2022 г.***

|  |  |  |
| --- | --- | --- |
| **МЕРКИ** | **Към 31.03.2022 г.** | |
| **млн. лв.** | **% от БВП** |
| ***Всичко средства изразходвани за мерки за борба с COVID-19 и преодоляване на социално-икономическите последствия от пандемията към 31.03. 2022 г. (А.+Б.+В.)*** | **495.4** | **0.34%** |
| ***A. Мерки за подкрепа на домакинствата*** | **100.6** | **0.07%** |
| от тях: |  |  |
| Еднократна сума за компенсиране на дохода от пенсии до нивото от декември 2021 г. за периода до юни 2022 г. | 50.4 | 0.03% |
| Осигуряване на ваксини, лекарствени продукти и бързи антигенни тестове в борбата с пандемията от COVID-19 | 27.2 | 0.02% |
| Подкрепа на семейства с деца до 14 г. възраст, при които родителите не могат да извършват дистанционна работа от вкъщи и нямат възможност да ползват платен отпуск | 13.2 | 0.01% |
| ***Б. Мерки за подкрепа на бизнеса*** | **17.9** | **0.01%** |
| от тях: |  |  |
| Финансова подкрепа в областта на културата и изкуствата в условията на обявена извънредна епидемична обстановка | 17.9 | 0.01% |
| ***В. Мерки за органите на държавното управление, натоварени с дейности по овладяване на пандемията и последствията от COVID-19*** | **376.8** | **0.26%** |
| от тях: |  |  |
| Подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 | 299.4 | 0.20% |
| Изплащане на допълнителни трудови възнаграждения на изпълнителите на болнична медицинска помощ | 55.1 | 0.04% |
| Общини - средства за противоепидемични мерки | 14.5 | 0.01% |

# Основни показатели по консолидираната фискална програма[[3]](#footnote-4) за първото тримесечие на 2022 г.

Изпълнението на основните показатели по консолидираната фискална програма за първото тримесечие на 2022 г. е представено в следната таблица:

***Таблица[[4]](#footnote-5) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2022 г.** | **Отчет към 31.03.2022 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **57 253,5** | **12 382,7** | **11 910,7** | **472,0** | **21,6%** |
| Данъчни приходи | 45 015,1 | 9 875,0 | 9 875,0 | 0,0 | 21,9% |
| Неданъчни приходи | 7 103,1 | 2 026,8 | 2 028,4 | -1,6 | 28,5% |
| Помощи и дарения | 5 135,3 | 480,9 | 7,3 | 473,6 | 9,4% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **63 153,8** | **12 084,7** | **11 423,9** | **660,8** | **19,1%** |
| Нелихвени | 60 550,7 | 11 347,3 | 10 686,6 | 660,8 | 18,7% |
| Текущи | 52 293,5 | 10 603,9 | 10 311,0 | 292,8 | 20,3% |
| Предоставени тек. и капит. трансфери за чужбина | 19,1 | 6,6 | 1,2 | 5,4 | 34,8% |
| Капиталови | 8 238,1 | 736,8 | 374,3 | 362,5 | 8,9% |
| в т.ч. нетен прираст на държавния резерв | 31,3 | -3,7 | -3,7 |  |  |
| Лихвени | 664,3 | 335,6 | 335,6 |  | 50,5% |
| Резерв за неотложни и непредвидени разходи | 255,5 |  |  |  |  |
| Вноска за общия бюджет на ЕС | 1 683,3 | 401,8 | 401,8 |  | 23,9% |
| Трансфери - нето |  |  | -142,0 | 142,0 |  |
| **БЮДЖЕТНО САЛДО** | **-5 900,3** | **298,0** | **344,7** | **-46,7** |  |

* + **Приходите, помощите и даренията по консолидираната фискална програма** (КФП) запървото тримесечие на 2022 г. са в размер на **12 382,7 млн. лв.,** което представлява 21,6 % от годишните разчети към ЗДБРБ за 2022 г. Постъпленията нарастват с 1 032,3 млн. лв. (9,1 %) спрямо отчетените към март 2021 г. Данъчните и неданъчните приходи по КФП нарастват номинално с 1 255,2 млн. лв., докато постъпленията в частта на помощите и даренията (основно грантове по програмите и фондовете на ЕС) намаляват с 222,9 млн. лв. спрямо отчетените за същия период на предходната година.

Общата сумана ***данъчните постъпления*** (вкл. приходите от осигурителни вноски) са в размер на ***9 875,0 млн. лв****.*, което представлява 79,7 % от общите постъпления по КФП за периода. Постъпленията в групата представляват 21,9 % от разчета за годината и нарастват номинално с 1 044,1 млн. лв. (11,8 %) спрямо отчетените към март 2021 година.

Приходите в частта на *преките данъци* възлизат на 1 247,4 млн. лв., което представлява 13,6 % от разчета за 2022 г. Съпоставени със същия период на 2021 г., преките данъци намаляват с 1,3 % (15,9 млн. лв.). Приходите от *косвени данъци* са в размер на 5 188,3 млн. лв., което представлява 24,6 % от годишния разчет. Съпоставени с първото тримесечие на 2021 г., косвените данъци отчитат увеличение от 17,8 % (785,6 млн. лв.). Постъпленията от *други данъци* (включват други данъци по ЗКПО, имуществени данъци и др.) са 388,8 млн. лв., което представлява 28,2 % от разчетите към ЗДБРБ за 2022 г. и сравнени със същия период на 2021 г. нарастват с 15,5 % (52,3 млн. лв.). Приходите от ***социалноосигурителни и здравни вноски*** към 31.03.2022 г. са в размер на 3 050,5 млн. лв. или 22,8 % от планираните за годината, като спрямо същия период на предходната година нарастват с 222,2 млн. лева. (7,9 %).

***Неданъчните приходи*** са в размер на ***2 026,8 млн. лв.,*** което представлява28,5 %отгодишните разчети и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към март 2022 г. са в размер на **480,9 млн. лева.**

**Разходите** по КФП (вкл. вноската на Република България в бюджета на ЕС) за първо тримесечие на 2022 г. възлизат на **12 084,7 млн. лв.,** което е 19,1 % от годишните разчети.За сравнение разходите по КФП към март 2021 г. бяха в размер на 11 976,3 млн. лева.

***Нелихвените разходи*** към март 2022 г. са в размер на 11 347,3 млн. лв., което представлява 18,7 % от годишния разчет. *Текущите нелихвени разходи* са в размер на 10 603,9 млн. лева. *Капиталовите разходи* (вкл. нетния прираст на държавния резерв) възлизат на 736,8 млн. лева. *Предоставените текущи и капиталови трансфери за чужбина* са в размер на 6,6 млн. лева. ***Лихвените плащания*** са в размер на 335,6 млн. лв. (50,5 % от планираните за 2022 година).

**Частта от вноската на Република България в общия бюджет на ЕС**, изплатена към 31.03.2022 г. от централния бюджет, възлиза на **401,8 млн. лв.**, което е в изпълнение на действащото към момента законодателство в областта на собствените ресурси на ЕС.

**Бюджетното салдо** по консолидираната фискална програма за първо тримесечие на 2022 г. е **положително** в размер на **298,0 млн. лв.** (0,2 % от прогнозния БВП) и се формира от превишение на приходите над разходите по националния бюджет в размер на 344,7 млн. лв. и дефицит по европейските средства в размер на 46,7 млн. лева.

* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за първото тримесечие на 2022 г. е **1 310,9 млн. лв. Нетните постъпления от ЕС към 31.03.2022 г.** (касови постъпления от ЕС, намалени с вноската в общия бюджет на ЕС) са положителни в размер на **909,1 млн. лева**.
  + - **Фискалният резерв[[5]](#footnote-6)** към 31.03.2022 г. е **7,5 млрд. лв**., в т.ч. 6,9 млрд. лв. депозити на фискалния резерв в БНБ и банки и 0,6 млрд. лв. вземания от фондовете на Европейския съюз за сертифицирани разходи, аванси и други.

# Промени в данъчното законодателство за 2022 г.

* ***Приети са изменения в ЗАДС (ЗИД на ЗАДС, обн., ДВ, бр. 12 от 11.02.2022 г.) с цел да се хармонизира националното законодателство с изискванията на европейското, като се намери баланс между необходимостта да се улесни законната презгранична търговия и необходимостта да се осигури осъществяването на ефективен контрол и мониторинг с цел събиране на акцизните задължения***

Промените са за въвеждане в националното законодателство на изискванията на Директива (ЕС) 2020/262 на Съвета от 19 декември 2019 г. за определяне на общия режим на облагане с акциз,на Директива (ЕС) 2020/1151 на Съвета от 29 юли 2020 година за изменение на Директива 92/83/ЕИО за хармонизиране на структурата на акцизите върху алкохола и алкохолните напитки; свързани са и с въвеждането на разпоредбите на Директива (ЕС) 2019/2235 на Съвета от 16 декември 2019 година за изменение на Директива 2006/112/ЕО относно общата система на данъка върху добавената стойност и Директива 2008/118/ЕО относно общия режим на облагане с акциз по отношение на отбранителните дейности в рамките на Съюза.

Промените са с цел засилване на борбата с данъчните измами и премахването на определени данъчни пречки при свободното движение на акцизни стоки между държавите членки. Предвижда се разширяване на функционалността на компютърната система, която досега се използва за движението на акцизни стоки под режим „отложено плащане на акциз“, чрез възможност за обхващане и движението на акцизни стоки, които са освободени за потребление на територията на една държава членка и се движат към територията на друга държава членка, с цел да бъдат доставени там за търговски цели. По този начин ще се опрости мониторингът на тези движения и ще се осигури правилното функциониране на вътрешния пазар. С оглед въвеждането на новите режими, се въвеждат нови понятия и правни субекти.

Измененията относно въвеждането на Директива (ЕС) 2020/1151 на Съвета от 29 юли 2020 г. за изменение на Директива 92/83/ЕИО за хармонизиране на структурата на акцизите върху алкохола и алкохолните напитки са свързани с пояснение на разпоредбите за измерването на градусите Плато на бирата и по-конкретно, разпоредбите във връзка с измерването на градусите Плато на подсладената или ароматизираната бира. Предложено е и актуализиране на определенията, свързани с позоваванията на кодовете по Комбинираната номенклатура, използвани за описание на алкохолните продукти.

**Подобряване на бизнес средата и намаляване на административната тежест и разходите за бизнеса и гражданите**

В Закона за данък върху добавената стойност са приети промени (ЗИД на ЗДДС, обн., ДВ, бр. 14 от 18.02.2022 г.) за въвеждане на европейски директиви, отстраняване на констатирани несъответствия с правото на Европейския съюз и привеждане на ДДС законодателството в съответствие с решения на Съда на Европейския съюз (СЕС). Направени са изменения, които обхващат корекции при грешно данъчно третиране на доставка, установено с влязъл в сила ревизионен акт.

* ***Промени, свързани с въвеждане в ЗДДС на Директива 2019/2235 на Съвета от 16 декември 2019 година за изменение на Директива 2006/112/ЕО относно общата система на данъка върху добавената стойност и Директива 2008/118/ЕО относно общия режим на облагане с акциз по отношение на отбранителните дейности в рамките на Съюза (Директива (ЕС) 2019/2235)***

С Директива (ЕС) 2019/2235 се въвежда освобождаване от ДДС, което обхваща доставката на стоки или услуги, предназначени или за ползване от въоръжените сили на държава членка на ЕС или от придружаващия ги цивилен персонал, или за снабдяването на техните трапезарии или столове, когато тези сили участват в отбранителни дейности, имащи за цел изпълнение на дейност на Съюза в рамките на общата политика за сигурност и отбрана (ОПСО), извън своята държава членка. Тези освобождавания се предвижда да се прилагат само в ситуации, при които въоръжените сили изпълняват задачи, пряко свързани с дейности за отбрана по линия на ОПСО и няма да обхващат граждански мисии по същата линия. За въвеждане на директивата в ЗАДС е предвидено също освобождаване от акциз на въоръжените сили на всяка държава членка, различна от държавата членка, в която се дължи акцизът, за ползване от тези сили, за нуждите на цивилния персонал, който ги придружава, или за снабдяването на техните трапезарии или столови, когато тези сили вземат участие в отбранителни дейности, имащи за цел изпълнение на дейност на Съюза в рамките на общата политика за сигурност и отбрана.

* ***Отпадане на разпоредбата на ЗДДС, с която ваучерите за храна са изключени от обхвата на ваучерите с конкретна цел и многоцелевите ваучери***

Промяната е в резултат на констатирани от ЕК несъответствия с разпоредбите на Директива 2006/112/ЕО на Съвета от 28 ноември 2006 година относно общата система на данъка върху добавената стойност (Директивата за ДДС) - запитване по информационна фаза с № EUP (2021) 10016. Европейската комисия обръща внимание, че ваучерите за храна по член 131в, ал. 2, т. 3 от ЗДДС отговарят на необходимите условия, за да бъдат смятани за „ваучери“ по смисъла на член 30а, точка 1 от Директивата за ДДС.

* ***Предвидени са разпоредби, които дават възможност за корекции при грешно данъчно третиране на доставка, установено с влязъл в сила ревизионен акт във връзка с необходимостта от усъвършенстване на правната уредба в съответствие с достиженията на правото на ЕС, като се гарантират принципите на правна сигурност и на неутралност на ДДС***

В решения на Съда на Европейския съюз (СЕС) по дела – C-314/17 „Джиосайкъл България“ ЕООД, C 111/14 „ГСТ - Сървиз АГ Германия“, C-835/18 SC Terracult SRL, C-138/12„Руседеспред“ ООД и др., СЕС приема, че за да осигурят неутралността на ДДС държавите членки следва да предвидят във вътрешния си правен ред възможността да се коригира фактуриран данък, който не е следвало да бъде начислен, при наличие на влязъл в сила ревизионен акт. В тази връзка са приети съответните промени в ЗДДС.

* ***Прецизиране на действащите от 1 юли 2021 г. режими за облагане на доставки на стоки и услуги, осъществени по електронен път към получатели – данъчно незадължени лица***

Приети са прецизиращи текстовете на закона и уточняващи промени, свързани с различни параметри на установените режими.

* ***Промени, свързани с редактиране на разпоредби във връзка с възникнали затруднения при практическото прилагане на ЗДДС***

Направена е редакционна промяна на разпоредбата, свързана с основанията за задължителна дерегистрация при прекратяването на юридическо лице – с или без ликвидация. Предвижда се още като основание за задължителна дерегистрация по закона заличаването на клонове на чуждестранни юридически лица.

Във връзка с търговията със стоки след Брекзит е приета редакционна промяна на разпоредбата, касаеща доставките от или до Обединеното кралство Великобритания и Северна Ирландия, като се конкретизира обектът на доставка. Освен това е приет текст по отношение на посредник в тристранни операции, като се уточнява, че за целите на този закон Северна Ирландия се смята за територия на държава членка и когато данъчно задължено лице с идентификационен номер по ДДС, който съдържа знак/префикс „XI“ е посредник в тристранни операции.

* ***Промяна, с която определени хибридни образувания, учредени или установени в страната, които са извън обхвата на данъчно задължените лица, посочени в действащия ЗКПО, в случай че са налице такива, се приравняват на данъчно задължени лица за целите на закона (ЗИД на ЗКПО, обн.,ДВ, бр. 14 от 18.02.2022 )***

Промяната е направена във връзка с необходимостта от пълно въвеждане в националното данъчно законодателство на Директива (ЕС) 2016/1164. Тези правила не се прилагат за колективна инвестиционна схема, която е инвестиционен фонд или схема, отговаряща едновременно на условията да има множество собственици, да притежава диверсифициран портфейл от ценни книжа и да е предмет на нормативна уредба в защита на инвеститорите.

* ***Промяна, свързана с изрично уреждане на данъчното третиране по ЗКПО на резултата от договори за продажба с обратен лизинг, класифициран като оперативен в случаите, в които се прилагат Международните счетоводни стандарти***

Уточнено е, че счетоводно отчетените разходи, приходи, печалби и загуби във връзка с договори за продажба с обратен лизинг, класифициран като оперативен лизинг, съгласно Международните счетоводни стандарти, при лизингополучатели, не се признават за данъчни цели, като за данъчни цели в тези случаи се признават разходи, приходи, печалби и загуби, определени съгласно правилата на Счетоводен стандарт 17 „Лизинг“ относно договори за продажба с обратен лизинг, класифициран като експлоатационен лизинг.

* ***Промяна в ЗКПО, свързана с отстраняване на несъответствие при транспонирането в българското национално законодателство на Директива (ЕС) 2016/1164***

Направено е изменение във връзка с поет ангажимент на Република България за отстраняване на констатирано от Европейската комисия несъответствие на националното законодателство с Директива (ЕС) 2016/1164. След промяната, всички данъчно задължени лица в Република България, които подлежат на облагане с корпоративен данък и имат контролирани чуждестранни дружества, независимо от формата на облагане на тези дружества, попадат в обхвата на специфичните правила за определяне на данъчния финансов резултат в случаите на контролирано чуждестранно дружество.

* ***Намаление на ставката на данъка върху разходите в натура***

Със ЗИД на ЗКПО (обн., ДВ, бр. 17 от 01.03.2022 г.) е прието намаление на ставката от 10% на 3% на данъка върху разходите в натура по чл. 204, ал. 1, т. 4 от ЗКПО.

* ***Със Закона за държавния бюджет на Република България за 2022 г. е прието като временна мярка за 2022 г. да се предостави възможност за използване на ваучерите за храна по чл. 209, ал. 1 от Закона за корпоративното подоходно облагане за заплащане не само за храна, но и за заплащане на ползвани за битови нужди електрическа и топлинна енергия, природен газ и вода, на дейности, осъществявани от културни организации по Закона за закрила и развитие на културата и на показ на филми съгласно Закона за филмовата индустрия.***

С въвеждането на тази временна мярка ще се предостави възможност на работниците и служителите да използват ваучерите за храна не само за закупуване на хранителни стоки, но и за задоволяване на други социално-битови нужди. За целта операторите е необходимо да сключат договори с доставчици, които са лица, осъществяващи дейност по предоставяне на електрическа и топлинна енергия, природен газ и вода за битови нужди, културни организации по Закона за закрила и развитие на културата и лица, осъществяващи показ на филми съгласно Закона за филмовата индустрия, и да предоставят на работодателите списъци с обекти, които приемат отпечатаните от съответния оператор ваучери. Разпоредбите на закона и на Наредба № 7 от 2003 г. за условията и реда за издаване и отнемане на разрешение за извършване на дейност като оператор на ваучери за храна и осъществяване дейност като оператор следва да се прилагат съответно. Приетият размер за 2022 г. на общата годишна квота, включително посочената в чл. 1, т. 1 от Закона за прилагане на разпоредби на Закона за държавния бюджет на Република България за 2021 г., Закона за бюджета на държавното обществено осигуряване за 2021 г. и Закона за бюджета на Националната здравноосигурителна каса за 2021 г. (обн., ДВ, бр. 8 от 28.01.2022 г., в сила от 01.01.2022 г.), е 1 млрд. лева. Увеличен е и размерът от 80 на 200 лв. месечно на предоставените под формата на ваучери за храна на всяко наето лице, които не се облагат с данък върху разходите социалните разходи за 2022 г. по чл. 204, ал. 1, т. 2, буква „б“ от ЗКПО.

* ***В ЗДДФЛ е направена промяна (ЗИД на ЗКПО, обн., ДВ, бр. 14 от 18.02.2022 г.), с която в случаите на починали еднолични търговци или самоосигуряващи се лица, е предоставена възможност справките за изплатените през годината доходи и за удържаните през годината данък и задължителни осигурителни вноски да могат да бъдат подавани от техните наследниците по закон или по завещание, както и от заветниците или от техните законни представители, за годината, в която починалите лица са били работодатели или платци на доходи***

Предвиден е и преходен режим, съгласно който промяната може да бъде приложена и за справките, за които задължението за подаване възниква след 31 декември 2021 г.

* ***Отмяна на окончателния данък върху придобитите от местни физически лица доходи от лихви по банкови сметки***

Считано от 01.04.2022 г. е приета отмяна на окончателния данък върху придобитите от местни физически лица доходи от лихви по банкови сметки по чл. 38, ал. 13 от ЗДДФЛ (ЗИД на ЗКПО, обн., ДВ, бр. 17 от 01.03.2022 г.). Тези доходи ще бъдат в обхвата на необлагаемите доходи по чл. 13, ал. 1, т. 8 от ЗДДФЛ.

**Мерки в областта на данъчната политика, предприети в отговор на COVID-19**

Законодателните мерки в областта на данъчната политика, свързани с преодоляване на последиците от разпространението на заразата с COVID-19, включват:

По **Закона за данък върху добавената стойност:**

* ***Намаляване на ставката за ДДС от 20% на 9% за доставките на ресторантьорски и кетъринг услуги, на книги, на храна подходяща за бебета или за малки деца и на бебешки пелени и подобни хигиенни артикули, както и за консумацията на бира и вино в питейни заведения, за доставките на услуги за използване на спортни съоръжения и за доставка на обща туристическа услуга в случаите по чл. 136 от ЗДДС***

Със Закона за изменение на Закона за данък върху добавената стойност (ДВ, бр. 111 от 31.12.2021 г.), е удължен срокът за прилагане на намалената ставка от 9 на сто за горепосочените стоки и услуги до 31 декември 2022 г.

* ***Освобождаване с право на приспадане на данъчен кредит (т.е. чрез прилагане на нулева ставка на данъка) на следните доставки, облагаеми на територията на страната: 1. Доставката на ваксини срещу COVID-19 и услугите, пряко свързани с тези ваксини; 2. Доставката на медицински изделия за инвитро диагностика на COVID-19 и услугите, пряко свързани с тези изделия. В обхвата на тези освободени доставки влизат и вътреобщностните придобивания (покупки от други държави-членки на ЕС).***

Целта е да се намалят разходите за ваксини срещу COVID-19 и медицински изделия за инвитро диагностика на COVID-19, както и на услугите, тясно свързани с такива ваксини и изделия. Облекченията са с временен характер и ще се прилагат за периода от 01.01.2021 г. до 31.12.2022 г.

* ***Предложени са промени, свързани с въвеждане в ЗДДС на Директива (ЕС) 2021/1159 на Съвета от 13 юли 2021 година за изменение на Директива 2006/112/ЕО по отношение на временните освобождавания при внос и някои доставки в отговор на пандемията от COVID-19 (Директива (ЕС) 2021/1159)***

Разпоредбите на Директива (ЕС) 2021/1159 имат за цел да се осигури освобождаване от ДДС при внос, осъществен от Европейската комисия (ЕК) или от агенция или орган, създадени съгласно правото на ЕС, съответно прилагане на нулева ставка на данъка, при доставки на стоки и услуги с място на изпълнение на територията на страната, по които получатели са същите органи, при изпълнение на задачи за справяне с последствията от пандемията COVID-19. Освобождаването, съответно прилагането на нулева ставка, няма да се прилага, когато внесените или получени стоки или услуги се използват незабавно или на по-късна дата за последващи доставки срещу възнаграждение. Когато условията за освобождаване при внос престанат да се прилагат, ЕК или съответната агенция или орган информира страната, че приложеното освобождаване при внос на тези стоки подлежи на облагане с данък при условията, приложими към този момент. Аналогично, когато условията за прилагане на нулева ставка, ЕК или съответната агенция или орган, получила доставка, за която е приложена нулева ставка, информира страната, и доставката на тези стоки или услуги подлежи на облагане с данък при условията, приложими към този момент. Въведените с Директива (ЕС) 2021/1159 изключения следва да се прилагат със задна дата, считано от 1 януари 2021 г., поради спешността на ситуацията и за да се създаде готовност за прилагане на мерките за справяне с последиците от пандемията от COVID-19.

По **Закона за данъците върху доходите на физическите лица:**

* ***Увеличаване на размера на данъчните облекчения за деца и деца с увреждания за придобитите през 2021 г. доходи. С промяната се увеличава размерът на данъчното облекчение за деца по чл. 22в от ЗДДФЛ, като от сумата от годишните данъчни основи по чл. 17 от ЗДДФЛ се приспадат следните суми: 4 500 лв. – при едно ненавършило пълнолетие дете; 9 000 лв. – при две ненавършили пълнолетие деца; 13 500 лв. – при три и повече ненавършили пълнолетие деца. Увеличен е и размерът на данъчното облекчение за деца с увреждания по чл. 22г от Закона за данъците върху доходите на физическите лица, като сумата от годишните данъчни основи по чл. 17 от ЗДДФЛ се намалява с 9 000 лв. за отглеждане на дете с 50 и с над 50 на сто вид и степен на увреждане, определени с влязло в сила решение на компетентен орган. Предложено е мярката да се прилага и за придобитите през 2022 г. доходи***

По Постановление № 75 на Министерския съвет от 2007 г. за прилагане на членове 43 - 52, 53, 55, 57, 59, 61, 67, 68 и 74 от Регламент (ЕО) № 1186/2009 на Съвета от 16 ноември 2009 г. за установяване на система на Общността за митнически освобождавания (кодифицирана версия) (ОВ, L 324 от 10.12.2009 г.)

* ***Освобождаване от ДДС и мита върху вноса на някои медицински стоки, необходими за борба с последиците от пандемията на COVID-19, в съответствие с Решение 2020/491 от 03.04.2020 г. на Европейската комисия и на основание приетото ПМС № 80 от 2020 г., с което е допълнено ПМС № 75 от 2007 г.***

Във връзка с освобождаването ЕК прие Решение (ЕС) 2021/2313 от 22 декември 2021 година, във връзка с което, подалите искане държави членки, включително и Република България, да прилагат освобождаване от вносни мита и освобождаване от ДДС при внос, предоставено за стоки, необходими за борба с последиците от пандемията от COVID-19 през 2022 г., което ще се прилага за стоки, внесени в периода от 1 януари 2022 г. до 30 юни 2022 г.

1. **Изпълнение на държавния бюджет[[6]](#footnote-7) за първото тримесечие на 2022 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица**[[7]](#footnote-8) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2022 г.[[8]](#footnote-9)** | **Отчет**  **март 2022 г.** | **Изпълнение спрямо закон 2022 г.** |
| **Общо приходи, помощи и дарения** | **32 764,8** | **7 197,1** | **22,0%** |
| -Данъчни приходи | 30 352,6 | 6 460,3 | 21,3% |
| Корпоративни данъци | 3 929,3 | 158,6 | 4,0% |
| ДДФЛ | 5 245,0 | 1 084,0 | 20,7% |
| ДДС | 14 780,0 | 3 812,3 | 25,8% |
| Акцизи | 5 915,0 | 1 263,5 | 21,4% |
| Данък в/у застрахователните премии | 52,0 | 12,2 | 23,5% |
| Мита и митнически такси | 303,1 | 100,2 | 33,1% |
| Други данъци | 128,2 | 29,3 | 22,9% |
| -Неданъчни приходи | 2 412,2 | 736,0 | 30,5% |
| -Помощи и дарения | 0,0 | 0,9 |  |
| **Разходи, трансфери и вноска в бюджета на ЕС** | **39 018,0** | **7 807,7** | **20,0%** |
| ***-Нелихвени разходи*** | 19 350,7 | 2 787,8 | 14,4% |
| Текущи | 16 317,6 | 2 559,2 | 15,7% |
| Предоставени тек. и капит. трансфери за чужбина | 19,1 | 0,9 | 4,5% |
| Капиталови | 3 014,0 | 227,8 | 7,6% |
| ***-Лихви*** | 629,8 | 327,1 | 51,9% |
| По външни заеми | 487,0 | 282,8 | 58,1% |
| По вътрешни заеми | 142,8 | 44,3 | 31,0% |
| ***- Резерв за непредвидени и неотложни разходи***[[9]](#footnote-10) | 81,4 |  |  |
| ***-Трансфери за др. бюджети – нето*** | 17 272,8 | 4 291,0 | 24,8% |
| ***- Вноска в бюджета на ЕС*** | 1 683,3 | 401,8 | 23,9% |
| **Бюджетен баланс** | **-6 253,2** | **-610,5** |  |

* **Приходи по държавния бюджет**

Общият размер на **приходите, помощите и даренията по държавния бюджет** за първо тримесечие на 2022 г. е **7 197,1 млн. лв.**, което представлява 22,0 % изпълнение на разчетите по ЗДБРБ за 2022 година.

* **Данъчни приходи**

Размерът на **данъчните постъпления по държавния бюджет** към март 2022 г. е **6 460,3 млн. лв**., което представлява 21,3 % изпълнение на годишните разчети. В сравнение със същия период на 2021 г. постъпленията в групата нарастват със 778,6 млн. лева (13,7 %).

* **Преки данъци**

Приходите в групата на **преките данъци** са в размер на**1 242,7 млн. лв**. или 13,5 % от планираните за годината, като съпоставени със същия период на предходната година постъпленията намаляват с 16,1 млн. лв.

Приходите от ***корпоративни данъци*** към март 2022г. са в размер на 158,6 млн. лв. или 4,0 % от годишния план. Сравнени с данните към месец март на предходната година постъпленията нарастват с 15,0 млн. лв. (10,5 %). Приходите от данък върху дивидентите, ликвидационните дялове и доходите на местни и чуждестранни юридически лица са в размер на 28,8 млн. лв., като нарастват с 3,6 млн. лв. (14,3 %) спрямо същия период на 2021 година.

Приходите от **данъци върху доходите на физически лица** са в размер на **1 084,0 млн. лв.** или 20,7 % от заложените в разчета за годината. Тези приходи са с 31,1 млн. лв. по-ниски (2,8 %), спрямо същия период на предходната година, като по-ниските постъпления основно се дължат на ползвани данъчни облекчения за деца за 2021 г. по ЗДДФЛ. Законово определеният размер на данъчни облекчения за отглеждане на деца за 2020 г. бе значително по-малък, което при равни други условия води до по-високи постъпления от ДДФЛ за първото тримесечие на 2021 г. Очаква се ползването на облекченията да окаже влияние и през следващите отчетни периоди на годината при подаване на годишната данъчна декларация за доходите, придобити през 2021 година, както и при ползването на облекчението чрез работодател през месец декември за придобитите доходи през 2022 година.

Върху размера на данъчните постъпления от ДДФЛ основно влияние имат и развитието на пазара на труда и предприетите законодателни и административни мерки в областта на трудовото, социалното и данъчното законодателство.

*По трудови правоотношения* приходите от данъка към март 2022 г. са 867,5 млн. лв., 19,4 % от годишните разчети. Тези приходи са с 36,5 млн. лв. (4,0 %) по-малко в сравнение със същия период на предходната година. Значително влияние върху по-ниските приходи от трудови правоотношения от началото на годината оказва ползването на облекченията за деца по чл. 22в и чл. 22г от ЗДДФЛ за 2021 г. чрез работодателя.

*По извънтрудови правоотношения (свободни професии, граждански договори и др.)* приходите от данъка към март 2022 г. са в размер на 84,5 млн. лв., което е 31,0 % от годишния разчет. За отчетния период са постъпили с 21,0 млн. лв. по-малко (19,9 % спад) приходи спрямо края на март 2021 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Влияние върху постъпленията от този вид данъци през отчетния период оказва и ползването на данъчните облекчения за деца и за деца с увреждания в увеличен размер при подаването на годишната данъчна декларация за 2021 година.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 130,8 млн. лв., 25,9 % от годишния разчет. За отчетния период са постъпили с 26,9 млн. лв. повече (25,9 %) спрямо края на март 2021 година. Влияне за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има предприетата кампания от НАП през 2021 г. за проверка на касови наличности. Кампанията е насочена приоритетно към лица, за които има информация за висока касова наличност (над 100 хил. лв.) през 2018 г., 2019 г. и 2020 г., и при които има риск от наличие на сделки, сключени при условия, водещи до отклонение от данъчно облагане, наличието на скрито разпределение на печалбата по смисъла на § 1, т. 5 от ДР на ЗКПО. Скритото разпределение на печалбата се третира като дивидент, за който се внася 5 % данък върху разпределените суми.

Постъпленията от *окончателния данък върху доходите от лихви по банкови сметки на местните физическите лица* са в размер на 1,3 млн. лева. Към март 2022 г. от този данък са постъпили с 0,5 млн. лв. по-малко приходи (30,0 % спад) в сравнение със същия период на предходната година. Съгласно приетите изменения в Закона за данъците върху доходите на физическите лица облагането с данък на лихвите по банкови сметки се отменя, считано от 01.04.2022 година. Основната причина за това е продължаващото намаляване на лихвите по влоговете в банките и клоновете на банки през последните години, в резултат на което намаляха значително и приходите от този данък. Във връзка с това администрирането на данъка създава административна тежест за банковите институции, задължени да го удържат и внасят, както и за физическите лица, когато са задължени сами да внесат данъка, която тежест е непропорционална от ефекта от данъка за бюджета. Очаква се и през следващите отчетни периоди да има остатъчни приходи от този вид данък, задължението за който е възникнало преди приетите изменения в ЗДДФЛ.

* **Косвени данъци**

Приходите от **косвени данъци** към март 2022 г. са в размер на **5 188,3 млн. лв**. или 24,6 % от годишния разчет.

**Приходите от ДДС** са в размер на **3 812,3** **млн. лв.,** което представлява 25,8 % от планираните със ЗДБРБ за 2021 година.Съпоставени с края на март 2021 г., приходите от ДДС се увеличават с 685,6 млн. лв. (21,9 %).

Нетният размер на приходите от *ДДС от внос* към март 2022 г. е 1 471,8 млн. лв., като нараства с 519,4 млн. лв. (54,5 %) в сравнение със същия период на 2021 г., като увеличението е най-значително при внос на горива, промишлени доставки, потребителски стоки, храни и транспортно оборудване. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото, както възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за първите три месеца на 2022 г. е неначислен ДДС при внос в размер на 405,0 млн. лв., което е с 90,9 млн. лв. повече спрямо 2021 г. и се регистрира ръст от 28,9 %. Стоките с най-значителен дял са: руди, шлаки и пепели – 231,8 млн. лв. (ръст в сравнение с март 2021 г. от 1,1 млн. лв. или 0,5 %) и мед и изделия от мед – 68,4 млн. лв. (ръст от 32,1 млн. лв. на годишна база или 88,6 %). Разглеждайки декларирания ДДС при внос по групи стоки, съобразно Класификатора на широките икономически категории, през изминалите месеци на годината се наблюдава повишение при всички групи стоки. Отчита се повишение на индекса на цените на стоки, внесени от трети страни с 30,4  %, а на количествата - с 25,3 %.

Постъпленията от *ДДС при сделки в страната (нето)* към март 2022 г. възлизат на 2 340,6 млн. лв. и нарастват със 166,2 млн. лв. (7,6 %) спрямо същия период на предходната година. Невъзстановеният данъчен кредит към 31.03.2022 г. е в размер на 95,5 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **1 263,5 млн. лв**., което е 21,4 % от планираните със ЗДБРБ за 2022 г. Съпоставени със същия период на предходната година приходите от акцизи нарастват номинално с 57,9 млн. лв. (4,8 %).

Нетните постъпления от акциз са от следните основни стокови групи: тютюн и тютюневи изделия (49,2 %); горива (45,1 %); алкохол и алкохолни напитки, вкл. бира (4,8 %) и други акцизни стоки (0,9 %). Постъпления от акциз към март 2022 г. по основни стокови групи, са както следва:

* *Акцизите от тютюн и тютюневи изделия* възлизат на621,4 млн. лева*;*
* *Акцизите от горив*а са в размер на 569,7 млн. лева;
* *Акцизите от алкохол и алкохолни напитки (вкл. бира) възлизат на 61,2 млн. лева;*
* *Приходите от други акцизни стоки* възлизат на 11,2 млн. лева.

**Приходите от данък върху застрахователните премии** са в размер на **12,2 млн. лв**., при планирани за годината 52,0 млн. лева.

**Постъпленията от** **мита** възлизат на **100,2 млн. лв**. или 33,1 % от планираните със ЗДБРБ за 2022 г., като заемат 1,6 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 41,8 млн. лв. (71,5 %) повече.

Основните фактори, от които зависят приходите от ***мита и митнически такси*** са следните:

* динамика в цените на енергийни и неенергийни суровини;
* реален растеж на световната и европейска икономика;
* подобряване на ефективността на митническия контрол, чрез извършване на проверки, изготвяне на указания, усъвършенстване на информационните системи за анализ на риска;
* синхронизиране на законодателството, процедурите и инструментите за митнически контрол на ЕС, с цел правилното определяне и събиране на публичните вземания от компетентността на митническата администрация.

По-високи постъпления от митакъм края на март 2022 г. се отчитат при следните групи стоки: „Чугун, желязо и стомана“ - приходите са с 9,6 млн. лв. (306,7 %) повече спрямо края на март 2021 г.; „Пластмаси и пластмасови изделия“ – приходите нарастват с 4,2 млн. лв. (94,3 %) спрямо тези към края на март 2021 г.; „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ - приходите нарастват с 3,0 млн. лв. (58,2 %) спрямо постъпленията към края на март 2021 г.; „Неорганични химични продукти; неорганични или органични съединения на благородни метали, на радиоактивни елементи, на редкоземни метали или на изотопи“ – приходите нарастват с 2,7 млн. лв. спрямо тези към края на март 2021 г.; „Алуминий и изделия от алуминий” - увеличение в размер на 2,6 млн. лв. (82,3 %) спрямо постъпленията към края на март 2021 г. В зависимост от произхода на внасяните стоки, най-голям е делът на приходите от мита при внос на стоки от Китай. Декларираната сума е 49,7 млн. лева, което представлява 49,3 % от всички мита. За отчетния период приходите от мита за стоки, внесени от Китай бележат ръст спрямо първите три месеца на 2021 г. със 71,1 %. На второ място са приходите от мита при внос на стоки с произход Русия – 13,9 млн. лева, 13,8 % дял от всички мита и ръст от 74,0 % на годишна база. Следват приходите от мита за стоки, внесени от Украйна (5,9 млн. лева, 5,8 % дял от всички мита и ръст от 199,6 % спрямо март 2021 г.), Турция (5,0 млн. лева приходи, 5,0 % относителен дял от всички мита и ръст от 186,8 % на годишна база), и Индия (2,5 млн. лева приходи, 2,5 % относителен дял от всички мита и ръст от 154,6 % спрямо първите три месеца на 2021 г.).

* **Други данъци**

Постъпленията от **други данъци** по държавния бюджет към края на март 2022 г. са в размер на **29,3 млн. лв.** или 22,9 % от планираните със ЗДБРБ за 2022 година.

* **Неданъчни приходи**

Отчетените **неданъчни приходи** по държавния бюджет към март 2022 г. са в размер на **736,0 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет към март 2022 г. са в размер на **0,9 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към март 2022 г. е **7 807,7 млн. лв**. или 20,0 % от предвидените със ЗДБРБ за 2022 година.

**Разходи, трансфери за други бюджети и вноска в бюджета на ЕС**

**към март 2021 г. и 2022 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към март 2022 г. са в размер на **2 787,8 млн. лв**., което представлява 14,4 % от годишния разчет. Съпоставени с данните към март 2021 г., нелихвените разходи намаляват с 204,5 млн. лв. (6,8 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 1 600,2 млн. лв. или 22,4 % от планираните за 2022 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 361,2 млн. лв. или 6,6 % от планираните за годината. Социалните разходи (вкл. разходите за стипендии) са в размер на 287,6 млн. лв. или 14,2 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 0,9млн. лв. Разходите за субсидии са в размер на 310,2 млн. лв. или 18,9 % от планираните за годината. От тях 45,3 млн. лв. са субсидиите за „БДЖ – Пътнически превози” ЕООД; 46,3млн. лв. са субсидиите за Национална компания „Железопътна инфраструктура” и 14,6 млн. лв. за „Български пощи” ЕАД, в т.ч. 8,7 млн. лв. за извършване на универсална пощенска услуга и 5,9 млн. лв. за разпространение на периодични печатни издания - вестници и списания. Към края на месец март 2022г. ДФ „Земеделие“ e изплатил субсидии в общ размер на 123,2 млн. лв., от които 28,9 млн. лв. държавна помощ; 69,5 млн. лв. преходна национална помощ за тютюн; 22,2 млн. лв. преходна национална помощ за сектор „Животновъдство“ и 2,5 млн. лв. средства за ДДС по схеми „Училищен плод“ и „Училищно мляко“.

Капиталовите разходи (вкл. нетния прираст на държавния резерв) по държавния бюджет възлизат на 227,8 млн. лв., от които 3,4 млн. лв. представляват възстановени средства от предоставени капиталови трансфери през 2021 г. на „БДЖ-Пътнически превози“ ЕООД и Национална компания „Железопътна инфраструктура“ в съответствие с чл. 10, ал. 8 от ПМС № 408/2020 година.

* + **Просрочени задължения**

Към 31.03.2022 г. просрочените задължения на централно и местно правителство са в размер на **211,0 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **90,7 млн. лева.** Спрямо отчетените в края на 2021 г. те намаляват със 107,3 млн. лева (основно от намаление на просрочията на МРРБ във връзка с обезпечени със средства договори за текущ ремонт и поддържане на републиканските пътища, вкл. и зимно поддържане). В обхвата на държавния бюджет по-значими проблеми с наличие на просрочени задължения има при няколко министерства. С най-значими просрочени задължения по държавния бюджет са: Министерство на околната среда и водите – 35,0 млн. лв. (увеличение с 35,0 млн. лв. спрямо отчетените в края на 2021 г., като просрочията представляват разходи по изпълнение на решения на съдебни дела); Министерство на земеделието – 19,7 млн. лв. (увеличение с 5,3 млн. лв. спрямо просрочията в края на 2021 г.); Министерство на вътрешните работи – 7,3 млн. лв. (увеличение със 7,2 млн. лв. спрямо отчетените в края на 2021 г.); Министерство на отбраната – 3,6 млн. лв. (увеличение с 0,1 млн. лв. спрямо отчетените в края на 2021 г.), в т.ч. 3,5 млн. лв. на ВМА; Министерство на правосъдието – 1,8 млн. лв. (увеличение с 1,3 млн. лв. спрямо просрочията в края на 2021 г.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при Българската национална телевизия – 5,5 млн. лв. (намаление с 0,1 млн. лв. спрямо отчетените в края на 2021 г., като това са основно просрочени задължения към доставчици в страната), Българското национало радио – 2,6 млн. лв. (увеличение с 0,2 млн. лв. спрямо отчетените в края на 2021 г.) и държавните висши училища – 9,1 млн. лв. (увеличение със 2,1 млн. лв. спрямо отчетените в края на 2021 г. и включват задължения за внасяне на данъци, вноски, такси и административни санкции, задължения към доставчици и др.).

Просрочените задължения по **бюджетите на общините** към 31.03.2022 г. са в размер на **120,3 млн. лв.,** като спрямо края на 2021 г. се отчита увеличение с 1,6 млн. лева. С най-голям относителен дял в просрочените задължения по бюджетите на общините към края на месец март 2022 г. са просрочените задължения към доставчици, които са в размер на 83,6 млн. лева. В делегираните от държавата дейности просрочените задължения са в размер на 1,7 млн. лева.

В системата на **НЗОК** към 31.03.2021 г. просрочените задължения са в размер 4,8 хил. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 31.03.2022 г. размерът на просрочените задължения е 139,1 млн. лв., от които 112,7 млн. лв. са на държавните болници и 26,4 млн. лв. са на общинските болници. Спрямо отчетените просрочени задължения към 31.12.2021 г. се отчита увеличение с 24,8 млн. лв. (с 22 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2022 г. са утвърдени 116,3 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2022 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 46,3 млн. лева. Средствата са усвоени изцяло, като същите са предоставени в съответствие с утвърдения от министъра на транспорта и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2022 г. средства за субсидиране на превоза на пътниците по нерентабилни автобусни линии във вътрешноградския транспорт и транспорта в планински и други райони са в размер на 70,0 млн. лв., в т.ч. за Столична община – в размер на 15,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През първото тримесечие на 2022 г. усвоените средства са в размер на 10,1 млн. лв. или 14,4 на сто от разчета за годината. Средствата се разпределят по общини от Министерство на транспорта и съобщенията, с изключение на тези за Столична община, които са определени на самостоятелен ред в Закона за държавния бюджет на Република България за 2022 г.

За капиталови трансфери от централния бюджет за нефинансови предприятия със ЗДБРБ за 2022 г. са предвидени 49,9 млн. лева. През месец януари 2022 г. са възстановени средства от предоставени капиталови трансфери през 2021 г. на „БДЖ-Пътнически превози“ ЕООД и Национална компания „Железопътна инфраструктура“ в съответствие с чл. 10, ал. 8 от ПМС № 408/2020 г. в размер на 3,4 млн. лева. Преведените и усвоени средства към 31.03.2022 г. са в размер на 37,8 млн. лв. или 75,7 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2022 г. от централния бюджет за компанията е предвиден капиталов трансфер в размер на 11,1 млн. лева. Средствата са усвоените изцяло. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2022 г. са в размер на 18,3 млн. лева. Средствата са усвоени изцяло и са предназначени за планов заводски (среден и капитален) ремонт и модернизация на пътнически вагони, подемен и капитален ремонт и преустройство на електрически локомотиви;
  + *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2022 г. средства са в размер на 10,5 млн. лева. За първото тримесечие на 2022 г. са усвоени средства в размер на 8,2 млн. лв. или 78,5 на сто от предвидените по центрания бюджет;
* През 2022 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2022 г. за тези програми са предвидени 10,0 млн. лева. За първото тримесечие на 2022 г. са усвоени средства в размер на 0,2 млн. лв. или 1,6 на сто от уточнения годишен план.

**Други разходи по централния бюджет** предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 126,5 млн. лв., от които 113,5 млн. лв. за пътувания с вътрешноградския транспорт и междуселищния автомобилен транспорт, за транспорт на деца и ученици по чл. 283, ал. 2 от Закона за предучилищното и училищното образование и за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Предоставените средства за първото тримесечие на 2022 г. са общо в размер на 31,3 млн. лв., в т.ч. за вътрешноградския транспорт, междуселищния автомобилен транспорт и железопътния транспорт, или 24,7 на сто от уточнения годишен план.

Предоставените средства към 31.03.2022 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 31/2022 г., са както следва:

- компенсации за пътувания с железопътния транспорт в размер на 1,0 млн. лв., което е 7,5 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 30,3 млн. лв., което е 26,7 на сто от уточнения годишен план.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първото тримесечие на 2022 г., диференцирани по групи правоимащи лица и размер на намалението спрямо редовната цена, са както следва:

- 14,5 млн. лв. за транспорт на деца и ученици, което е 27,7 на сто от утвърдения годишен план;

- 15,8 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 25,9 на сто, в това число:

* 11,8 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 26,7 на сто спрямо утвърдения годишен план;
* 4,0 млн. лв. за превоз на служители, ползващи право на безплатно пътуване при изпълнение на служебните си задължения, което е 23,8 от годишния план.
* **Разходи за лихви**

**Лихвените плащания** по държавния бюджет към 31.03.2022 г. са в общ размер на **327,1 млн. лв**. или 51,9 % от предвидените в годишните разчети.

Разходите за **лихви по външни заеми** са в размер на **282,8 млн. лв.,** в т.ч. 276,2 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 6,7 млн. лв. По заемите с краен бенефициент търговско дружество няма извършени плащания.

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет към март 2022 г. са в размер на **44,3 млн. лв.** и представляват основно лихви по емисии на ДЦК на вътрешния пазар.

* **Нетният размер на трансферите по държавния бюджет**  към март 2022 г. е **4 291,0 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 1 581,8 млн. лв., от които субсидии от централния бюджет в размер на 1 443,0 млн. лв., други целеви трансфери от централния бюджет в размер на 20,6 млн. лв., нетни трансфери от/за други бюджети в размер на 126,2 млн. лв. и възстановени трансфери от предходни години в централния бюджет – 8,0 млн. лева;
* на социалноосигурителните фондове (нето) – 2 203,9 млн. лв., което представлява 23,3 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 213,9 млн. лв., 23,2 % от годишния разчет.
* Частта от **вноската на Република България в общия бюджет на ЕС,** изплатена към 31.03.2022 г. от централния бюджет, възлиза на **401,8 млн. лева.**
* **Бюджетното салдо по държавния бюджет** към 31.03.2022 г. **е отрицателно** в размер на **610,5 млн. лева**.
* **Финансиране на бюджета чрез операции по дълга**

Към 31.03.2022 г. по централния бюджет няма усвоени средства по заеми от чужбина.

**Извършените погашения от централен бюджет възлизат на 2 416,6 млн. лв.,** като същите са изплатени на 28 март в полза на държателите на седемгодишни еврооблигации на Република България, които са част от емитираните през март 2015 г. на международните капиталови пазари три транша облигации по средносрочната програма за емитиране на дълг на външните пазари.

По **държавните инвестиционни заеми**, управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 15,6 млн. лв. По заемите с краен бенефициент търговско дружество извършените погашения са в размер на 0,3 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** В края на март 2022 г. е отчетено положително нетно вътрешно финансиране на бюджета с ДЦК в размер на 954,8 млн. лв. Общият размер на постъпленията от емисии на ДЦК е 954,8 млн. лв. или са емитирани 1 000,0 млн. лв. ДЦК на обща номинална стойност, както следва: на 14 март – Министерство на финансите (МФ) преотвори емисия три години и 6 месеца ДЦК, деноминирана в лева, с обем 500 млн. лв. номинална стойност при постигната среднопретеглена годишна доходност в размер на 0,55 % и на 21 март – МФ преотвори облигации с матуритет седем години и 6 месеца с номинална стойност 500 млн. лв. при постигната среднопретеглена годишна доходност в размер на 1,33 %;

През март няма извършени погашения по вътрешния дълг.

# Бюджет на съдебната власт

Със ЗДБРБ за 2022 г. са предвидени общо **приходи** по бюджета на съдебната власт в размер на 95,0 млн. лв., от тях 80,0 млн. лв. са приходи от съдебни такси. За първото тримесечие на 2022 г. са отчетени приходи в размер на 25,1 млн. лв. (26,4 % от планираните), от които 21,1 млн. лв. - приходи от съдебни такси. За сравнение, към 31.03.2021 г. са отчетени общо приходи в размер на 23,1 млн. лв. (21,2 % от закона), от които 19,6 млн. лв. - приходи от съдебни такси.

**Разходите** по бюджета на съдебната власткъм 31.03.2022 г.са в размер на 182,3 млн. лв. или 19,4 % от планираните за годината (938,7 млн. лв.). За сравнение, през същия период на 2021 г. са отчетени разходи в размер 217,0 млн. лв., които представляват 24,7 % от определените с годишния закон 880,3 млн. лева. За първото тримесечие на 2022 г. с най-голям относителен дял от отчетените разходи са тези за персонал – 90,5 % (165,0 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция към Държавен фонд „Земеделие”

* **Приходи**

За 2022 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 755,8 млн. лева. Към 31.03.2022 г. постъпленията са в размер на 79,2 млн. лв., което представлява 10,5 % от годишния план, при 18,7 % изпълнение на годишния план за същия период на предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към края на март 2022 г. е 10,4 млн. лв. при планирани за годината средства в размер на 162,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР), без директни плащания, към 31.03.2022 г. възлизат на 6,5 млн. лв., което е 4,3 % от планираните за годината 151,8 млн. лева. За сравнение, изпълнението на плана за първите три месеца на 2021 г. е 8,8 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 31.03.2022 г. са 1,0 млн. лв., което представлява 13,2 % от планираните за годината 7,6 млн. лева. За сравнение, за същия период на предходната година възстановените суми по това направление са 3,3 % от годишния план.

През първото тримесечие на 2022 г. са получени 2,9 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 90,6 % от планираните за годината 3,2 млн. лева. За същия период на предходната година изпълнението е било 68,9 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 31.03.2022 г. е 70,5 млн. лв. при планирани за годината 593,2 млн. лева.

Получените капиталови приходи от ЕЗФРСР по линия на ПРСР без директни плащания до 31.03.2022 г. са 63,5 млн. лв., което е 11,3 % от годишния план (564,0 млн. лв.). За сравнение, през първото тримесечие на 2021 г. са получени 107,5 млн. лв. (20,1 % от годишния план).

През първото тримесечие на 2021 г. са получени капиталови приходи в размер на 7,0 млн. лв. от фонд ЕФМДР при планирани за годината 29,2 млн. лв., което е 24,0 % изпълнение на плана за годината. За сравнение, изпълнението на годишния план към 31.03.2021 г. е 58,2 процента.

* ***Приходи от наказателни лихви***

През първото тримесечие на 2022 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,1 млн. лева.

* **Разходи**

Общият размер на планираните за 2022 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 945,8 млн. лева.

Уточненият план на субсидиите за текуща дейност и капиталовите трансфери за 2022 г. е 662,5 млн. лева. Изпълнението към 31.03.2022 г. възлиза на 8,1 % от годишния план и е в размер на 53,9 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2022 г. са планирани средства в размер на 304,8 млн. лв. за субсидии и други текущи трансфери за нефинансови предприятия. Отчетените към края на първото тримесечие на 2022 г. средства представляват 6,8 % от планираните за годината и са в размер на 20,8 млн. лева. За същия период на предходната година, изпълнението е 22,7 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 7,1 млн. лв., изпълнение 10,6 % на планираните за годината 66,7 млн. лева;

- текущи субсидии по Програмата за морско дело и рибарство – за отчетния период няма усвоени средства при планирани за годината 2,2 млн. лева;

- текущи субсидии по Програмата за развитие на селските райони – 4,5 млн. лв., изпълнение от 2,3 % на планираните за годината 194,2 млн. лева;

- текущи субсидии за пазарни мерки – 9,1 млн. лв., изпълнение от 21,8 % на планираните за 2022 г. 41,7 млн. лева.

* ***Субсидии и други текущи трансфери за юридически лица с нестопанска цел***

За 2022 г. за субсидии и други текущи трансфери за юридически лица с нестопанска цел са планирани 17,5 млн. лева. Към края на първото тримесечие са отчетени разходи в размер на 2,0 млн. лв. (11,4 % от годишния план). За същия период на 2021 година са отчетени 1,8 млн. лева..

Разпределението по дейности е както следва:

- национално съфинансиране към ЕЗФРСР за директни плащания – няма усвоени средства;

- текущи субсидии по ПМДР – 1,4 млн. лв. при планирани 2,2 млн. лева;

- текущи субсидии по Програмата за развитие на селските райони – 0,6 млн. лв., изпълнение 4,3 % на планираните 13,9 млн. лева;

- текущи субсидии за пазарни мерки – няма усвоени средства през първото тримесечие при планирани за годината 1,4 млн. лева.

* ***Капиталови трансфери за нефинансови предприятия***

За 2022 г. за капиталови трансфери за нефинансови предприятия са планирани 311,5 млн. лева. Към 31.03.2022 г. са отчетени 30,1 млн. лв., което е 9,7 % изпълнение на годишния план. Изпълнението за същия период на предходната година е 30,3 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 0,8 млн. лв., което е 3,3 % изпълнение на годишния план (24,1 млн. лева);

- капиталови трансфери по ПРСР – 29,3 млн. лв., 10,3 % изпълнение на годишния план (284,4 млн. лв.);

- капиталови трансфери за пазарни мерки – няма усвоени средства при планирани в разчетите за годината 2,9 млн. лева.

* ***Капиталови трансфери за организации с нестопанска цел***

За 2022 г. са планирани капиталови трансфери за организации с нестопанска цел в размер на 28,7 млн. лева. Към 31.03.2022 г. са отчетени капиталови трансфери по ПРСР в размер на 0,9 млн. лв., 3,4 % изпълнение на годишния план.

Планираните разходи в размер на 283,3 млн. лв., в т.ч.: за заплати и възнаграждения на персонала 8,9 млн. лв., задължителни осигурителни вноски от работодатели 2,5 млн. лв., издръжка 9,7 млн. лв. и придобиване на ДМА 262,1 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 31.03.2022 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР и директни плащания. Към 31.03.2022 г. техният размер е 0,5 млн. лева.

Предоставените през първото тримесечие на 2022 г. трансфери във връзка с чл.14 от Закона за подпомагане на земеделските производители възлизат на 0,3 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии и възстановените суми от публични бенефициенти. Към края на първото тримесечие на 2022 г. са отчетени 31,8 млн. лв., в т.ч.:

* по Програмата за развитие на селските райони – 30,7 млн. лв.;
* национално съфинансиране към директни плащания – 0,1 млн. лв.;
* по Програмата за морско дело и рибарство: 1,0 млн. лева.

През първото тримесечие на 2020 г. са предоставени трансфери в размер на 64,5 млн. лв.

* **Финансиране**

Към 31.03.2022 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на 6,4 млн. лева.

Към 31.03.2022 г. са отчетени плащания в общ размер на 206,5 млн. лв., 10,9 % от годишните разчети (1 888,5 млн. лв.) при 217,3 млн. лв. за първото тримесечие на 2021 г.

Отчетени са плащания по следните направления:

* 181,5 млн. лв. за директни плащания за сметка на ЕФГЗ, представляващи 11,3 % от планираните 1 607,4 млн. лева;
* 21,5 млн. лв. средства от ЕЗФРСР, прехвърлени към директни плащания, което е 10,3 % от планираните 209,4 млн. лева;
* 1,5 млн. лв. за пазарни мерки, което е 3,6 % изпълнение на годишния разчет от 41,9 млн. лева;
* 2,0 млн. лв. суми за преструктуриране, 6,7 % от планираните 29,8 млн. лева.

Възстановените суми от Европейския съюз към 31.03.2022 г. възлизат общо на 837,2 млн. лв., което е 44,9 % от планираните 1 864,8 млн. лв. За сравнение към 31.03.2021 г. изпълнението е било 47,7 %.

Възстановени са суми по следните направления:

* 754,1 млн. лв. за директни плащания от ЕФГЗ – 47,4 % от заложените 1 591,3 млн. лева;
* 71,7 млн. лв. от ЕЗФРСР, прехвърлени към директни плащания – 34,2 % от заложените 209,4 млн. лева;
* 1,9 млн. лв. за пазарни мерки от ЕФГЗ, 5,7 % изпълнение на планираните за годината 33,4 млн. лева;
* 9,5 млн. лв. суми за преструктуриране от ЕФГЗ при планирани 30,7 млн. лв., изпълнение 30,9 %.

Предоставените суми (нето) по разчети с ЦБ за финансиране на плащания при недостиг на средства по сметки възлизат на -624,4 млн. лева. при планирани -20,6 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 31.03.2022 г. са постъпили приходи (нето) в размер на 359,8 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г. и двустранните програми за трансгранично сътрудничество по външните граници на EС (ПТСВГ) за периода 2014–2020 г., като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 200,1 млн. лева. По видове разходи изпълнението е както следва: 57,91 % от общата стойност са капиталови трансфери, 41,24 % са субсидии, 0,85 % предоставени текущи и капиталови трансфери за чужбина и 0,001 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 212,8 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на ОП - програмен период 2014 – 2020 г. и ПТСВГ 2014 – 2020 г. по сметките на НФ са получени трансфери от централния бюджет на стойност 54,1 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 0,2 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност на 20,4 млн. лв.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 356,4 млн. лв. (в тях влизат и получените приходи по REACT-EU в размер на 118,9 млн. лева) и са разпределени както следва:

* ОП „Иновации и конкурентоспособност” – 123,3 млн. лв. (вкл. REACT-EU в размер на 82,0 млн. лева);
* ОП „Добро управление” – 36,7 млн. лв.;
* ОП „Транспорт и транспортна инфраструктура” – 14,0 млн. лв.;
* ОП „Околна среда 2014 – 2020 г.“ – 60,6 млн. лв.;
* ОП „Развитие на човешките ресурси 2014 - 2020 г.” – 62,8 млн. лв. (вкл. REACT-EU в размер на 32,6 млн. лева);
* Инициативата за младежка заетост – 2,6 млн. лв.;
* ОП „Региони в растеж“ – 32,6 млн. лв. (по REACT-EU няма възстановени средства);
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 4,5 млн. лв. (вкл. REACT-EU в размер на 4,3 млн. лева) и
* ОП „Наука и образование за интелигентен растеж” – 19,3 млн. лв. (по REACT-EU няма възстановени средства).

Направените разходи (нето) по Оперативни програми и трансферите (нето) към бюджетни организации и операции с активи към края на първото тримесечие на годината са на стойност 477,4 млн. лв. (в тях влизат и извършените разходи по REACT-EU в размер на 103,8 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 91,7 млн. лв. (вкл. REACT-EU в размер на 59,5 млн. лева);
* Инициативата за младежка заетост – 3,5 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 9,1 млн. лева (вкл. REACT-EU в размер на 9,5 млн. лева);
* ОП „Иновации и конкурентоспособност” – 113,1 млн. лв. (вкл. REACT-EU в размер на 34,6 млн. лева);
* ОП „Добро управление” – 23,2 млн. лв.;
* ОП „Региони в растеж“ – 33,5 млн. лв.;
* ОП „Транспорт и транспортна инфраструктура” – 56,9 млн. лв.;
* ОП „Наука и образование за интелигентен растеж” – 32,6 млн. лв. (вкл. REACT-EU в размер на 0,2 млн. лева) и
* ОП „Околна среда 2014 – 2020 г.“ – 113,8 млн. лв.

Предоставеното авансово финансиране по реда на ДДС 6/2011 г. към бюджетни организации за периода е на стойност 1,0 млн. лева, а възстановените средства – 64,4 млн. лева.

В сумата на предоставеното авансово финансиране по реда на ДДС6/2011 г. е включена и предоставена възмездна финансова помощ (нето) в размер на (6,6 млн. лева) на ОП „Транспорт и транспортна инфраструктура” (6,3 млн. лева), ОП "Иновации и конкурентоспособност" (0,3 млн. лева).

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 131,0 млн. лева.

**Програма ФАР и Преходен финансов инструмент**

През отчетния период са възстановени суми от бенефициенти на стойност 0,001 млн. лева.

**Програма САПАРД**

През периода са извършени възстановявания от бенефициенти по дългове на стойност 0,002 млн. лв.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства към 31.03.2022 г. са на стойност 3,4 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 4,1 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Сумата на разходите и трансферите (нето) за периода са на обща стойност 8,6 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.03.2022 г. възлиза на 2 213,4 млн. лв. Най-голям е делът на приходите от осигурителни вноски (98,7 % от общите приходи), които за отчетния период са в размер на 2 183,5 млн. лв. Съпоставени с първото тримесечие на 2021 г., приходите по бюджета на ДОО нарастват със 128,7 млн. лв. (6,2 %).

Отчетените неданъчни приходи към края на март 2022 г. по бюджета на ДОО възлизат на 29,8 млн. лв., в т.ч. 22,3 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Размерът на извършените **разходи** за първите три месеца на 2022 г. по бюджета на ДОО е 3 978,9 млн. лв., което представлява 23,6 % от предвидените в ЗБДОО за 2022 г. средства. Спрямо същия период на миналата година, общо разходите по бюджета на ДОО са с 95,2 млн. лв. (2,5 %) повече. От структурна гледна точка най-голям относителен дял в общите разходи заемат разходите за пенсии, обезщетенията и помощите, изплащани на основание КСО – общо 3 950,4 млн. лв. или 99,3 % от общия размер на разходите за отчетния период.

Отчетените разходи за **пенсии** по бюджета на ДОО към 31.03.2022 г. възлизат на 3 432,3 млн. лв., което е с 224,5 млн. лв. повече спрямо първите три месеца на 2021 г. Основните причини за това са: ефектите от изплащане на увеличените пенсии от 1 юли 2021 г. и от 25 декември 2021 г.; увеличението на минималната пенсия от 300 на 370 лв. и на максималната пенсия от 1440 на 1500 лв. от 25 декември 2021 г.

Отчетените разходи за **краткосрочни обезщетения и помощи по КСО** са в размер на 518,1 млн. лева. Спрямо същия период на миналата година изплатените обезщетения по КСО са с 42,9 млн. лв. (9,0 %) повече.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за първите три месеца на 2022 г. възлиза на 857,2 млн. лв., което представлява 22,7 % от предвидените със Закона за бюджета на НЗОК (ЗБНЗОК) за 2022 г. – 3 782,4 млн. лева. Постъпленията от здравноосигурителни вноски са в размер на 850,5 млн. лв., което е 22,6 % изпълнение на утвърдените със ЗБНЗОК за 2022 г. средства в размер на 3 759,2 млн. лева. Събраните неданъчни приходи за първото тримесечие на 2022 г. са 6,6 млн. лв. или 28,5 % от заложените в ЗБНЗОК за 2022 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване, както и за осигуряване на средства за заплащане на изпълнителите на медицинска помощ за работа при неблагоприятни условия по време на обявена извънредна епидемична обстановка поради разпространение на COVID-19 и за поставяне на ваксини срещу COVID-19 за отчетния период e в размер на 186,2 млн. лева.

Трансферите за здравно осигуряване и за изплащане на допълнителни възнаграждения на медицинския персонал за срока на обявена епидемична обстановка от централния бюджет за периода са 546,4 млн. лв.

Отчетените **разходи** към 31.03.2022 г. са в размер на 1 376,3 млн. лв. и представляват 22,7 % от предвидените в ЗБНЗОК за 2022 г. 6 050,7 млн. лева.

Най-голям относителен дял в общите разходи (90,1 %) заемат здравноосигурителните плащания, които възлизат на 1 240,5 млн. лева. В отделните направления на здравноосигурителни плащания изпълнението на бюджета за първото тримесечие на 2022 г. е следното:

* ***първична извънболнична медицинска помощ*** *–* 67,2 млн. лева;
* ***специализирана извънболнична медицинска помощ***  – 74,3 млн. лева;
* ***дентална помощ* –** 62,5 млн. лева;
* ***медико-диагностична дейност* –** 44,8 млн. лева;
* ***лекарствени продукти, медицински изделия и диетични храни за домашно лечение на територията на страната -*** 198,1 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 168,9 млн. лева;
* ***медицински изделия, прилагани в болничната помощ –*** 19,7 млн. лева;
* ***болнична медицинска помощ –*** 594,7 млн. лева.
* ***други здравноосигурителни плащания –*** 10,4 млн. лева.

Като здравноосигурителни плащания следва да се третират и преведените 31,0 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 1 271,5 млн. лв.

За периода са отчетени плащания в размер на 31,8 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2022 година са утвърдени 86,8 млн. лв. за административни разходи на институцията, които включват разходите за персонал и за текуща издръжка. За първите три месеца на годината са отчетени 16,8 млн. лв., което представлява 19,3 % от годишния разчет. Усвоените средства за административни разходи заемат 1,2 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 31.03.2022 г. са в размер на 781,2 млн. лв., което представлява 28,4 % от разчетените към ЗДБРБ за 2022 г. постъпления в размер на 2 754,4 млн. лева и с 96,9 млн. лв. повече спрямо събраните за същия период през 2021 г.

*Данъчните приходи* по общинските бюджети са в размер на 364,3 млн. лв. или 28,7 % от годишните разчети по КФП за 2022 г. и с 13,5 % повече спрямо тези за същия период на предходната година. От *имуществени данъци по Закона за местните данъци и такси* в местните бюджети към 31 март 2022 г. са постъпили общо 359,5 млн. лв., което представлява 28,7 % от годишния разчет. С най-значителен дял в приходите от имуществени данъци са данъкът върху превозните средства – 36,9 % и данъкът върху недвижимите имоти – 31,4 %, следват данъкът върху придобиване на имущество по дарения и възмезден начин – 30,9 % и туристически данък – 0,8 %. През отчетния период по бюджетите на общините са постъпили 4,8 млн. лв. от *патентен данък и данък върху таксиметров превоз на пътници* (28,7 % от годишния разчет).

Общият размер на *неданъчните приходи* по местните бюджети към 31 март 2022 г. е 412,9 млн. лв. (28,1% от разчетите по КФП за 2022 г.). Най-голям относителен дял заемат приходите от общински такси, които възлизат на 266,0 млн. лв. (29,5 % от разчетените за годината), следват приходите и доходите от собственост – 71,0 млн. лв. (22,5 % от разчетените за 2022 г.), постъпленията от продажба на нефинансови активи – 34,7 млн. лв. (27,1 % от разчета за годината), приходите от концесии – 30,4 млн. лв. (65,9 % от разчета за 2022 г.) и постъпленията от глоби, санкции и наказателни лихви – 21,2 млн. лв. (25,6 % от планираните).

През отчетния период по общинските бюджети са постъпили 4,0 млн. лв. приходи от *помощи и дарения*, което е 25,8 % от разчетените за годината 15,7 млн. лева.

* **Разходи**

Към 31.03.2022 г. общините са отчели общо разходи в размер на 1 812,3 млн. лв., които представляват 21,8 % спрямо разчетите по ЗДБРБ за 2022 година.

*Нелихвените разходи* възлизат на 1 804,6 млн. лв. или 21,8 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 1 061,7 млн. лв. или 21,7 % от планираните за 2022 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 521,3 млн. лв., 26,8 % от годишния разчет. Разходите за субсидии са в размер на 62,1 млн. лева (28,1 % от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 40,3 млн. лв., което е 23,2 % от разчетите към ЗДБРБ за 2022 година.

Капиталовите разходи са в размер на 119,6 млн. лв. или 11,0 % от разчетите към ЗДБРБ за 2022 година.

*Разходите за лихви* възлизат на 7,7 млн. лв. и са 22,3 % от разчета за 2022 г. Лихвените плащания по заеми от чужбина са в размер на 3,0 млн. лв. По облигационни заеми платените лихви са 0,3 млн. лв., а по други вътрешни заеми към местни лица (банкови, заеми към „ФЛАГ“ ЕАД и др.) са 3,0 млн. лв. Отчетените други лихвени плащания (по изпълнителни листове, за забавено изпълнение по сключени договори и др.) са в размер на 1,4 млн. лева.

Общият размер на отчетените разходи за дофинансиране на делегираните от държавата дейности с местни приходи е 34,6 млн. лева.

* **Финансиране**

От началото на годината до 31.03.2022 г. по общинските бюджети *не са получавани* заемни средства от договори с чуждестранни кредитори.

Изплатените *погашения по заеми* от чужбина са в размер на 8,8 млн. лева. (от Столична община са 8,7 млн. лв. а от община Ловеч са 0,1 млн. лв.).

За отчетния период получените заемни средства от банки в страната са в размер на 11,9 млн. лв., а от други местни лица са 26,0 млн. лв. (в т.ч. 20,8 млн. лв. от „ФЛАГ“ ЕАД) или общо получените заемни средства са 37,9 млн. лв. Изплатените главници по банкови заеми от страната са 21,4 млн. лв., а по заеми от др. лица са 20,4 млн. лв. (в т.ч. 19,4 млн. лв. към „ФЛАГ“ ЕАД ) или общо платените главници са в размер на 41,8 млн. лв. Погашенията за периода по заемите от страната е по-голям от получените средства, поради което нетният размер на операциите по тези заеми е отрицателен (-3,8) млн. лв. За същия период на 2021 г, получените заемни средства от банки в страната и др. местни лица са 30,5 млн. лв., а погашенията към същите са 49,3 млн. лв.

Погашенията по емитирани през предходни периоди общински ценни книжа са в размер на 3,8 млн. лв. и са отчетени от 6 общини. За отчетния период няма емитиран нов дълг.

Другото финансиране /нето/ по общинските бюджети към 31.03.2022 г. е 5,8 млн. лв., като съществена част от него представлява отчетените операции по Закона за управление на отпадъците. Нетният размер на задълженията и погашенията по финансов лизинг и търговски кредити като форми на дълг е в размер на (-0,2) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на 64,3 млн. лв.

Общините отчитат 1 599,3 млн. лв. бюджетен преходен остатък, а наличността към края на първото тримесечие на 2022 г. (по банкови сметки и каса) е в размер на 2 162,9 млн. лв. (с 250 млн. лв. повече от същия период на миналата година). Отчетеният остатък в делегираните от държавата дейности е 832,0 млн. лв. (38,5%), а 1 330,9 млн. лв. (61,5%) е в местни дейности. Голяма част от наличността е от неизразходвани средства, предоставяни на общините през предходни години под формата на субсидии. Друга, съществена част от наличността, е от получени през 2021 г., но неизразходвани субсидии. 17,5 % от общата наличност е от получени през 2021 г., но неизразходвани приходи.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 31.03.2022 г. са в размер на 2,4 млн. лв. при планирани за годината 10,0 млн. лв. или за отчетния период са постъпили 23,7 % от планираните за годината. Отчетените неданъчни приходи са постъпления от продажба на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 31.03.2022 г. са в размер на 15,6 млн. лв. или 17,0 % от предвидените разходи в годишния разчет. За периода са отчетени 11,7 млн. лв. текущи разходи и 3,9 млн. лв. капиталови разходи. В разпределението на разходите по бюджета на обществената медия е включен преходният остатък за 2021 г. (съгл. чл. 70, ал. 6 от Закона за радиото и телевизията) в размер на 1,1 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените с чл. 49, т. 2 от ЗДБРБ за 2022 г. ***бюджетни взаимоотношения на БНТ с централния бюджет*** са в размер на 80,6 млн. лв., в т.ч. 6,1 млн. лв. по чл. 70, ал. 4, т. 2 от Закона за радиото и телевизията. За отчетния период е усвоена сума в размер на 15,4 млн. лв. или 19,1 % от размера на определените със ЗДБРБ за 2022 г. бюджетни взаимоотношения на БНТ с централния бюджет.

**Приходите по бюджета на БНР** към 31.03.2022 г. са в размер на 0,4 млн. лв., което представлява 19,7 % от планираните за годината 1,8 млн. лв. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност, издателска и лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 10,5 млн. лв. или 18,2 % от годишния разчет по ЗДБРБ за 2022 г. За периода са отчетени 10,4 млн. лв. текущи разходи и 0,1 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходният остатък за 2021 г. (съгл. чл. 70, ал. 6 от Закона за радиото и телевизията) в размер на 2,5 млн. лева.

Общо утвърдените с чл. 49, т. 1 от ЗДБРБ за 2022 г.  ***бюджетни взаимоотношения на БНР с централния бюджет*** за 2022 г. са в размер на 55,7 млн. лв., в т.ч. 3,9 млн. лв. по чл. 70, ал. 4, т. 2 от Закона за радиото и телевизията. За отчетния период е усвоена сума в размер на 13,1 млн. лв. или 23,5 % от размера на определените със ЗДБРБ за 2022 г. бюджетни взаимоотношения на БНР с централния бюджет.

**Приходите на БТА** към 31.03.2022 г. са 0,2 млн. лв. или 67,2 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 1,6 млн. лв., което е 15,1 % от годишния разчет за 2022 г., като основен дял имат разходите за персонал и капиталови разходи, за осигуряване на съвременна техника за безвъзмездното разпространение на информацията.

Общо утвърдените ***бюджетни взаимоотношения на БТА с централния бюджет*** за 2022 г. са в размер на 10,1 млн. лв. За отчетния период е усвоена сума в размер на 2,0 млн. лв. или 19,4 % от средствата, определени за БТА със ЗДБРБ за 2022 година.

Министерство на финансите, май 2022 г.

1. По данни на Агенция по Заетостта [↑](#footnote-ref-2)
2. От общия ХИПЦ са изключени енергийните продукти и преработените храни. [↑](#footnote-ref-3)
3. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-4)
4. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-5)
5. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-6)
6. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-7)
7. Поради извършено закръгление в млн. лв., някои сумарни позиции в Таблица №1 и в текста не се изчерпват от съставните им числа. [↑](#footnote-ref-8)
8. ЗДБРБ за 2022 г. (oбн., ДВ, бр. 18 от 04.03.2022 г.). [↑](#footnote-ref-9)
9. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-10)